Euskararen C2 mailako ikastaroa by LEIZAUR 3930 views\n4. mailako proiektuaren ezaugarriak by E-idazkaritza 3742 views\nIrakasleen prestakuntza HH UNITATE ... by jmancisidor 8929 views\nPaperaren Erabilera Egokirako Dekal... by jlgmarro 1625 views\nHelburuak eta edukiak azaltzeko aurkezpena.\nXabier Pastor Garay\n1. HELBURUEN ZEHAZTAPENA\n2. 1. HAUSNARKETA

Zer da helburu bat zure hitzetan?

Zertarako baliatzen dituzu helburuak?

Idatz ezazu oraingo zure ikastalde baterako markatu duzun helburu bat.

Zergatik aukeratu duzu helburu hori zure talderako?

Zeren arabera formulatu duzu?

Bikoteka elkartu eta bost minutuz galderak erantzun.\n3. Erantzun-orria horman itsatsi Gainontzeko kideen orriak irakurri: Ba ote da testuen arteko ezberdintasunik? Talde handian: .-Ulertu ez duzuna galdetu .-Arreta eman dizuna aipatu feedbacka\n4. 2. HELBURUEN BEHARRA

Helbururik gabe eskolek ez dute iparrik. Dena dela, helburua ezin da edozein modutara definitu: gure lana behar bezala planifikatu eta ebaluatuko badugu, helburuak zehaztu behar ditugu.

Bestalde, helburuak ikaslearen benetako beharren arabera markatu behar ditugu eta eskoletan egingo dugun lanaren isla izan beharko dute; hau da, operatiboak izango dira.

\n5.

Helburu motak

“ Ikasleek lortu beharreko emaitzak esplizituki, zehazki eta behatzeko moduan adierazten duen enuntziatua da” “ Ikasleak lortu behar dituen emaitzak era globalean adierazten dituen enuntziatua da. Lortu beharreko portaerak zehaztu gabe edo inplizituki azaltzen dira ”

Ezaugarriak:

Helburu orokorren zehaztapenak dira

Zuzenean ebalua ditzakegu portaera behagarri eta neurgarriak deskribatzen baitituzte

Ez dira anbiguoak: lortu beharreko portaera argiro eta ziurtasunez adierazten baitute

Ezaugarriak:

Ikasprozesua zuzentzen eta gidatzen dute

Interpretazio ezberdinak izan ditzaketen barne portaerak deskribatzen dituzte.

Ez dira behagarriak ez eta neurgarriak ere

Ebaluagarriak dira helburu operatibo moduan formulatzen baditugu

Helburu operatiboa Helburu orokorra\n6. ADIBIDEA

A Helburua

“ Radar sistema baten kontrol mekanismoen erabilera kritikoki ulertzeko gai izan”

B Helburua

“ Radar sistema baten kontrol mekanismo guztien izenak aipatu”

\n7.

Helburuak zehazterakoan, kontuan izan beharrekoak :

Gaitasun maila:

Formulazioetan“gai izango da” enuntziatuko dugu, eta ez “ahaleginduko da”.

Benetakotasuna:

Markatutako helburuak ikaslearen bizitza errealari lotutako jarduerak izango dira

Lorgarritasuna

Ebaluagarriak izango dira; emaitzak emango dituenak, maila etab... kontuan izanik. Lortuko ez duguna zertarako zehaztu? Ulermen mailako eginkizunak ulermen mailan markatu eta landuko ditugu.

Argitasuna:

Aditz neurgarriak erabiliko ditugu neurgaitzak ekidinez: “Irakurritakoa ulertzeko gai da ” baino hobeto, “irakurritakoa laburbiltzeko gai da ”. Aditz neurgarriak ebaluagarriak izateaz gain, ikasleari zer eskatu behar zaion oso modu argian azalduko digute:

\n8. Definitu, Hautatu, Osatu, Deskribatu, Azpimarratu, Zenbatu, Izendatu, Identifikatu, Bilatu, Sailkatu, Sortu, Lotu, Konpondu, Burutu, Finkatu, Zatitu, Jarri, Laburbildu, Bideratu, Osatu, Nahastu, Elkartu, Parekatu,Gaitzetsi, Eskatu, Ohartarazi, Azaldu, Zehaztu, Aurkitu, Formulatu,Bereizi, Itzuli, Interpretatu, Adierazi, Adibideak Eman, Antolatu, Egin, Konparatu (Alderatu), Negoziatu, Erabaki, Banandu, Desberdindu, Laburtu, Ordenatu, Moldatu, Berregin, Konbinatu, Bateratu, Arrazoitu, Iritziak Eman , Agindu, Ukatu Jakin Ezagutu Ulertu Antzeman Baloratu Analizatu Garatu Ikasi Konfiatu Saiatu Lortu ADITZ NEURGARRIAK HELBURUAK ZEHAZTEKO ERABILTZEKOAK ADITZ NEURGAITZAK HELBURU OROKORRAK FORMULATZEKOAK\n9. 3. KOMUNIKAZIO GAITASUNAK

Paperak hormetan utzirik eta esandakoa aintzat hartuz, honako galderak erantzungo ditugu hirukoteka:

.-Zer irakasten diegu ikasleei?

.-Zenbat alderdi ditu irakasten dugun horrek?

.-Zertan trebatzen ditugu ikasleak?

.-Zer nahi dugu gure ikasleek lor dezaten?

Erantzunak talde handian kontrastatuko ditugu

Irakurri honako testuok eta erantzunekin alderatu

\n10. Kurrikulutik hautatutako eta birformulatutako ideiak

Hizkuntza gure eginkizunaren objektua da

Hizkuntza komunikaziorako erabiltzen dugun zeinu sistema da

Gizarte harremanetan ekintzen bitartez erabiltzen dugu hizkuntza

Gure ikuspegitik, hizkuntza ikastea honela definitu dezakegu: ikaslea hizkuntza ekintzetan (edo komunikazio eginkizunetan) trebatu komunikazioan arrakasta lor dezan

Komunikazioan arrakasta lortzeko lau komunikazio gaitasunak garatu behar ditugu:

Gaitasun diskurtsiboa

Gaitasun linguistikoa

Gaitasun estrategikoa

Gaitasun soziolinguistikoa

\n11. Zertan trebatu behar dugu ikaslea? Definiziook aipatutako gaitasunekin lotu

Testuak ulertzeko eta sortzeko gaitasuna

Hizkuntza arauei jarraituz adierazpen egokiak ulertzeko eta sortzeko gaitasuna

Komunikazioaren testuinguru eta egoerara egokitzeko gaitasuna

Hizkuntzaren erabileran oztopoak gainditzeko eta komunikazioa eraginkortzeko gaitasuna

Soziolinguistikoa

Linguistikoa

Estrategikoa

Diskurtsiboa

\n12. 4. Formulaziorako proposamena

Horren guztiaren ondorioz, helburuen barruan hiru eduki-mota bereiz daitezke:

Eduki pragmatikoak: testua + kontestua

Eduki psikolinguistikoak: estrategiak eta azpitrebetasunak

Eduki linguistikoak: adierazpide linguistikoak (hizkuntza formak), adierazpide testualak (lokailuak, testu antolatzaileak,...) eta adierazpide pragmatikoak (esakuneak, espresioak,...)

Helburuak definitzeko orduan ikasleak zein egoeratan edota zein eginkizunetan komunikatu behar duen definitzea da logikoena. Eduki pragmatikoak izango dira, beraz, helburu bihurtuko direnak.

Orain arte AEKn erabili izan dugun komunikazio-eginkizuna terminoa oso adierazgarria eta oso egokia da. Enpresetan lan eginkizuna ere erabili izan da: hori ere oso egokia da.

Eginkizuna definitzeko orduan, zeintzuk termino erabili? HEOKn honakoak agertzen dira:

\n13. mintzamenean (adib.): famili/lagunarteko solasak, telefonozko elkarrizketak, bat-bateko topaketak, kontaketak, argibideak, deskribapenak,... entzumena (aurrekoez gain): berriak, kantak, filmak, irrati-telebistetako iragarkiak,.... idatziak (irak. eta idaz.): oharrak, eskutitzak, argibideak (tresna baten funtzionamendua, lan bat egiteko,...), errezetak, horoskopoa, iragarkiak, albisteak, ipuinak, kronikak, postalak,... testu era elkarrizketak/bakarrizketak, azalpenak, instrukzioak, argudioak, narrazioak, deskribapenak testu mota EDUKI PRAGMATIKOAK: TESTUA publikoa • pribatua / urruntasunezkoa • gertutasunezkoa / hierarkikoa • solidarioa / formala • informala ikasle-irakasle / ikasle-ikasle / lagunak / guraso-seme-alabak / lankide - lankide / zuzendaria - langilea Komunikazioaren partaideen arteko harremana TREBETASUN EMAILEAK: informazio bat eskatu, zerbitzu baten berri eskatu, zalantza bat argitu, entzundako zurrumurruen berri eman, nork bere burua aurkeztu, proposamen bat egin, iradokizunak egin,... TREBETASUN HARTZAILEAK: informazioa jaso, zalantzak argitu, kontsultak egin, hipotesiak baieztatu, jakin-mina asebete, entzun-irakurritakoari buruzko iritzia eman. komunikazioaren xedea EDUKI PRAGMATIKOAK: KONTESTUA\n14. ikasleak egin beharrekoa definitu: instrukzio zehatz batzuek diotena bete / jasotako informazioaren berri eman / mapa bat osatu / irudiak ordenatu / taula bete / galderak erantzun,... (trebetasun emaileen kasuan, neurri batean, komunikazioaren xedearekin bat etorriko dira) Eginkizunak euskara estandarra / herri-hizkuntza Hizkera (ahoz) egunerokoak • berezituak / hurbilak • urrunak / ezagunak • ez-ezagunak. Gaia eguneroko harremanak / familiartekoa / akademikoa / pertsonala / periodistikoa / aisialdikoa / lanekoa / literarioa Erabilera-esparrua zuzenean, aurrez aurre (bi pertsona edo talde txikia) / bitartekoak medio (telefonoa, irrati-telebista, megafonia,...) eskuz bat-batean idatziak, egunkaria, inprimakiak, foiletoak, postala liburuak, menuak, mapak, txostena,... Komunikazio-kanala

Ahozkoan:

interakziozkoa: erantzun soilak, erantzunak zabaldu, galde-erantzunetan parte hartu, jatorrizko hiztunaren benetako jardunean partaidea izanik,

transakzionala: txanda laburreko elkarrizketak, azalpen laburrak, deskribapenak, narrazioak, argudioak

Irakurmenean: irakurgai erreala • pedagogikoa / euskaraz sortua • itzulpena

Komunikazio-era erreala • fikziozkoa Komunikazio-egoera EDUKI PRAGMATIKOAK: KONTESTUA\n15.

ZEIN GAITASUN AGERTZEN DIRA HELBURU HONETAN?

gramatikala soziolinguistikoa diskurtsiboa estrategikoa z erbaiten inguruko iritziak eta balorazioak / aurrez aurreko elkarrizketa informala

ZERBAIT FALTA DA?

\n16.

TESTUA / KONTESTUAREN ZEIN EZAUGARRI AGERTZEN DIRA HELBURU HONETAN?

Trebetasuna Esparrua Testu mota Kanala z erbaiten inguruko iritziak eta balorazioak / aurrez aurreko elkarrizketa informala

ZERBAIT FALTA DA?

\n17. Laburbilduz: gardentasunaren izenean (irakaslearentzat eta ikaslearentzat) aipaturiko edukietatik hiru gomendatuko genuke: Testua: testu-erak testu-mota baino pista gehiago ematen du. Esanguratsuena hautatuko dugu beti edo bien arteko nahastura. Testuingurua: erabilera-esparruak familiartekoa, eguneroko harremanetakoa eta lanekoa izango dira kasu gehienetan. Horrez gain, partaideen arteko harremana izan daiteke horretarako egokia. Testuinguruaren barruan ere asmo komunikatiboa agertzen da. Hau da, “zertarako?” galderari erantzuten diona. Adibidez: “ Telefonozko elkarrizketak egiteko gai izango da” enuntziatzen badugu, zertarako hitz egin aintzat hartu beharko dugu; Informazio bat eskatzeko/emateko, zalantzaren bat argitzeko, iritzia azaltzeko, aholkuak emateko, gomendatzeko, zoriontzeko…(garai bateko funtzioen parekoak)\n18. Horren arabera helburu bat honela definituko dugu: Testua : oharra (testu mota: instrukzioak) Testuingurua : lankide bati Zertarako : lan bat nola egin behar duen azaltzeko. Definizioa: ohar bat idatzi lankide bati lan bat nola egin behar den azaltzeko. Aholku bat: beharrezkoa dena besterik ez definitu. Esate baterako: Testua: Bilera-deiak Testuingurua: lankideentzat (jakina, norentzat bestela) Zertarako: lankideei bilera baten berri emateko (jakina) Definizioa: bilera-deiak idatzi.\n19. 5. Ariketa praktikoak

Ondoren, mailaren arabera taldeka jarrita (hasierakoa, 1 a, 1 b, 2 eta 3) eta gure kurrikuluaren mailaketa eskuan, ondorengo helburuak (HKZtik ateratakoak) geure mailari dagozkion aztertuko dugu

Feedbacka: Emaitzak talde handian alderatuko ditugu

Soberan geratu diren helburuak denon artean birkokatuko ditugu

\n20. 1. Urratsa Oharrak Familia eta lagunen arteko oharretan azalpenak eta instrukzioak 2. Urratsa Elkarrizketa informalak Ohiko erosketetan azalpenak Berria Berri motzetan narrazioak eta azalpenak Prospektuak Errezetetan instrukzioak eta azalpenak 3. Urratsa Elkarrizketa informala Langileen arteko ohiko harremanetan deskribaketak Oharrak Telefonozko oharretan instrukzioak\n21. 4. Urratsa Elkarrizketa formala Profesionalekiko ( mediku, zurgin...) elkarrizketetan azalpenak Ipuinak Alegietan narrazioak deskribaketak eta instrukzioak 5. Urratsa Eskutitza Iritzi eskutitzetan narrazioak eta argudioak Berria Berri normaletan narrazioak eta azalpenak 6. Urratsa Iragarki ofiziala Oposizio deialdietan azalpenak eta instrukzioak Eskutitza Curriculuma\n22. 7. Urratsa Elkarrizketa informala Lagunen artean jai giroko narrazioak eta azalpenak. Elkarrizketa formala Hitzarmenen negoziazioan argudioak. Iragarki ofiziala Aktetan azalpenak eta argudioak. Berria Erreportaia. Azalpena, deskribaketa. 8. Urratsa Eskutitzak Maitasun eskutitza. Txisteak Txiste narratiboak.\n23.

Helburuak birmailakatu ostean birdefinituko ditugu falta diren elementuak gehituz eta soberan geratu direnak ezabatuz (ikus itzazue 17. eta 18. diapositibak

Adibidea:

Familiarteko topaketa berezietan narrazioak eta azalpenak

Kurrikuluaren arabera hiru kontu agertu beharko lirateke garbi: testua zein den (testu mota edo testu era), testuingurua (soil-soilik pertinenteak direnak) eta asmo komunikatiboa. Horrelako zerbait izan daiteke:

Gertaera bat etxekoei kontatu eta horren inguruko azalpenak eman

Testu-mota: batez ere narratiboa, azalpenezko sekuentziak ere izango ditu.

Testu-era: elkarrizketa, era inplizituan garbi agertzen da, beraz, zertarako idatzi?

Testuingurua: etxekoei

Asmo komunikatiboa: zerbait kontatu eta azalpenak eman.

\n24.

Orain hartu zure mailaketaren trebetasun bat eta maila horretarako gutxienez hiru helburu sortu

Adib:

Ikaslearen eguneroko kontestu ezagunetan eta gai orokor eta arrunten inguruan, ikasleen arteko nahiz jatorrizko hiztunekiko elkarrizketetan parte hartzeko gauza izango da. Baita instrukzioak emateko, pertsonak eta objektuak labur deskribatzeko eta narrazio edo kontaketa laburrak antolatzeko ere.

Lehen mailarako HEOK-k egiten duen definizioa da (mintzamena).

Horren arabera ikasleak gai orokorren inguruan elkarrizketetan instrukzioak emateko gai izan behar du. Horrek zer esan nahi du, nolako instrukzioak:

Makina bat nola funtzionatzen duen azaldu

Lan bat nola egin azaldu.

/.../

\n25.

Hartu gogokoen edo gehien gorrotatzen dituzun ikasunitate, metodo eta material sortetatik liburuki batzuk (AOI AEK zein HABErenak; Solas-Jolas; Ahoz-Aho; IKA; bestelakoak…gogoratu HKZ landu dugula), eta bertan ageri diren helburuak edo komunikazio eginkizunak aztertu: formulazioetan nolako edukiak, trebetasunak, gaitasunak…markaturik agertzen dira? Zerbait faltan edo soberan daukate? Zein helbururen barruan kokatu ditzakegu? Helburu/Eduki horiekin eginkizun osoagoak definitu (gutxienez lau helburu material sorta ezberdinak erabiliz).

Adib:

1 maila > Mintzamena >

Testua > elkarrizketa/bakarrizketa > bat-bateko topaketa

Kontestua > berdinen arteko harremana + aurrez aurre

Asmo komunikatiboa > Entzundako zurrumurruen berri eman

FORMULAZIO POSIBLE BAT: lagun, ezagun, lankide... bati entzundako zurrumurru baten berri eman (gainontzeko elementuak soberan daude, ez duzue uste?)

Zein material sortak definitu ditu helburuak proposamenetik gertuen?

\nPaperaren Erabilera Egokirako Dekalogoa


Irekia Eusko Jaurlaritza - Gobierno Vasco :: 31 milioi euro seme-alaben jaiotze edo adopzioagatiko laguntzetarako\n31 milioi euro seme-alaben jaiotze edo…\nAurten Enplegu eta Gizarte Gaietako Sailak 31,39 milioi euro bideratuko ditu guztira seme-alabak dituzten familientzako diru-laguntzetara\nKrisi-garaian egonagatik ere, programa horri eutsi egingo diogu, Eusko Jaurlaritzak familiei babesa eta laguntza emateko sistema hobetzen jarraitzeko asmo sendoa duela berresteko.\nHorren ildotik, Jaurlaritzaren Kontseiluak 27,65 milioi euroko partida bat onartu du gaur laguntzak arautzen dituen dekretuaren barnean hartutako hiru modalitateetarako (kargurako semeagatiko edo alabagatiko laguntzak, erditze edo adopzio nazional anizkoitzagatiko laguntzak eta nazioarteko adopzioagatikoak) laguntzak gauzatzeko. Gainera, 3,74 milioi euro gehiago bideratuko dira aurreko ekitaldietan onartutako laguntzak ordaintzeko (jarraipenak).\n1. Lehen semeagatiko edo lehen alabagatiko laguntzak\nLehen semearen edo lehen alabaren jaiotze edo adopzioagatiko laguntzak urteko ordainsari bakarrean ematen dira. Hiru kobrantza-tarte desberdin daude indarrean, familia-unitatearen errentaren araberakoak (400, 500 edo 900 euro).\n2010ean, lehen semearen edo lehen alabaren jaiotze edo adopzioagatik irekitako 10.250 espedientek jaso zuten aldeko ebazpena, 7,05 milioi euroko gastuarekin. Kontzeptu horrengatik batez beste ordaindutako diru-laguntza 688 euro izan zen.\n2. Bigarren semeagatiko edo bigarren alabagatiko laguntzak\nLehendik jarri ziren abian bigarren semeagatiko edo bigarren alabagatiko laguntzak: 1.100 euroko laguntza orokorra zen, eta urteko ordainsari bakarrean ematen zitzaien onuradunei. Ondoren laguntzak handitu egin ziren, eta bigarren semeak edo bigarren alabak urtean bi ordainsari kobratzen hasi ziren: 1.100 euro jaiotze edo adopzioaren urtean, eta 400 euro hurrengo urtean.\nAtal horri dagokionez, 2010ean 13.454 espedientek jaso zuten aldeko ebazpena: 7.248k lehen ordainsariari loturik eta 6.206k bigarrenari loturik, hurrenez hurren. Guztizko kostua 10,69 milioi euro izan zen.\n3. Hirugarren eta ondorengo semeagatiko edo alabagatiko laguntzak\nLehendik hasi ziren hirugarren semeagatiko edo hirugarren alabagatiko laguntzak, 1.100na euroko urteko 5 ordainsariz osatutako laguntza orokor baten bitartez. Ondoren, 400na euroko urteko bi ordainsari erantsi zitzaizkien, haurrek 5 eta 6 urte betetzean ordaintzekoak.\n2010ean, hirugarren eta ondorengo semeagatiko edo alabagatiko diru-laguntzen guztizko gastua 6,6 milioi euro izan zen, eta guztira 5.707 espedientek eskuratu zuten diru-laguntza jasotzeko eskubidea. Horietatik 1.477 ekitaldiaren barnean gertatutako jaiotze edo adopzioen ondorio izan ziren, eta gainerakoak, berriz, urteko bigarren eta ondorengo ordainsarien ondorio.\n4. Erditze eta adopzio nazional anizkoitzagatiko laguntzak\n2007ko urtarriletik aurrera, erditze edo adopzio nazional anizkoitzagatiko laguntzak ordainketa bakarreko laguntza ekonomikoak dira, erditzea edo adopzioa gertatzean ordaintzen direnak; laguntzaren zenbatekoa kalkulatzeko, aldi berean jaiotako edo adoptatutako haurrak eta familiaren errenta-maila hartzen dira kontuan. Gainera, laguntza horiek kargurako semeagatiko edo alabagatiko laguntzei eransteko aukera dago.\n2010. urtean, erditze edo adopzio nazional anizkoitzagatiko 610 espedientek jaso zuten aldeko ebazpena.\n5. Nazioarteko adopzioengatiko laguntzak\nNazioarteko adopzioagatiko laguntzak ordainketa bakarreko laguntza ekonomikoak dira. Horien zenbatekoa ere aldi berean jaiotako edo adoptatutako haurren eta errenta-mailaren araberakoak dira. Aurrekoa bezala, onuradunari kargurako semeagatik edo alabagatik dagozkion laguntzei meta dakieke laguntza hori.\n2010. urtean, nazioarteko erditze edo adopzioagatiko 189 espedientek jaso zuten aldeko ebazpena.\n2010. EKITALDIETAN ESPEDIENTE BERRIAK\n2010. EKITALDIETAN ALDEKO EBAZPENA JASO DUTEN ESPEDIENTEAK


Ostiralean Iraitz Arrospideri omenaldia egingo dio Amasa-Villabonako herriak - - Tolosaldeko ataria\nOstiralean Iraitz Arrospideri omenaldia egingo dio Amasa-Villabonako herriak\nAmasa-Villabonako Udala 2019-09-11 13:07\nIraitz Arrospide korrikalari billabonatarrak lasterketa irabazi eta munduko txapeldun izatea lortu zuen pasa den igandean Errumaniako Brasov hirian izandako 50 kilometroko munduko txapelketan.\nZalantzarik gabe lorpen handia izan da Amasa-Villabonako herriarentzat eta gure kirolarentzat. Ez da ohikoa gure herrikide bat munduko txapelduna izatea eta amasa-billabonatarrak harro gaude gure artean horrelako maila duen kirolari bat izateaz. Bestalde, azpimarratu nahi dugu gaur egun Inglaterran bizi den arren, Iraitzek publikoki beti erakutsi duen billabonatar izatearen nortasuna.\nGuzti honegatik, Amasa-Villabonako Udalak Iraitz Arrospideri omenaldi bat antolatzea erabaki du. Hau esanda, udalak ez du omenaldi hau ekitaldi instituzional soil bat egitera mugatu nahi izan eta gure herrian atletismoaren bueltan lanean aritu diren elkarte eta pertsonekin batera antolatu nahi izan du ekimena. Horregatik, omenaldi honetan herriko korrikalariak eta gurean urtero egiten diren kros eta lasterketak antolatzen aritzen diren elkarte eta herritarrek parte hartuko dute, Iraitzekin batera beraiek izango direlarik protagonista nagusiak.\n18:30etan HAUR KROSA:\n12 urtetik beharako neska mutilek parte hartu ahal izango dute eta 18:00etan zabalduko da izena emateko epea. Krosa Errebote plazatik hasiko da eta plaza bertan amaituko da kale nagusitik ibilbide labur bat egin ondoren. Amaieran zozketa bat egingo da eta Iraitz Arrospidek sinatutako kamisetak izango dira sariak.\n19:00etan OMENALDI EKITALDIA ERREBOTE PLAZAN.\nAmasa-Villabonako udaletik, omenaldi honetan parte hartzeko gonbidapena luzatu nahi diegu amasa-billabonatar guztiei.\nZORIONAK IRAITZ! MUNDUKO TXAPELDUN, ALAJAINA!


EHUskaratuak - Laguntza\nHitz bakarra bilatzen\nBi hitz bilatzen\nBi hitz baino gehiago bilatzen\nHizkuntza bat baino gehiagotan bilatzen\nLaguntza-orri honetan EHUskaratuak aplikazioan egin daitezkeen bilaketen azalpenak aurkituko dituzu. Hasteko, hona bilaketak egiteko definitu beharreko parametroak:\nEremu batzuk nahitaez bete beharko dituzu: Hizkuntza, Zer bilatu, Hitza eta Emaitza. Beste batzuk, berriz, nahi izanez gero bakarrik: Kategoria, Alorra, Azpialorra eta Grafikoaren aukerak.\nOndoren, eremu guztien azalpena aurkituko duzu:\nEHUskaratuak aplikazioan sartzean, Hizkuntza eremua hutsik aurkituko duzu. Bilaketa bat egin aurretik, bilaketa zer hizkuntzatan egin nahi duzun zehaztu behar duzu.\nIrudian ikusten den moduan, oraingoz, Euskara, Gaztelania, Frantsesa edo Ingelesa aukeratu daitezke. Kontuan izan corpusa osatzen duten liburuak ez daudela lau hizkuntzetan, baizik eta euskaraz eta beste hizkuntza batean soilik. Liburuen zerrenda esteka honetan kontsulta daiteke: Liburuak\nEremu honetan zehaztu beharko duzu zer bilatu nahi duzun: forma ala lema. Egitura baten forma jakin bat bilatu nahi baduzu (dagoen-dagoenean), Forma aukeratu beharko duzu Zer bilatu eremuan, eta, Hitza kutxan, bilatu nahi duzun forma hori idatziko. Alegia, liburuak sintagma edo dakar adizkia bilatu nahi baduzu, Forma aukeratu behar duzu Zer bilatu eremuan, eta Hitza kutxan liburuak edo dakar idatzi. Kasu horietan, Hitza kutxan zer idatzi dugun, liburuak forma edo dakar forma duten esaldiak bakarrik aurkituko dituzu.\nAldiz, liburu lemaren forma guztiak aurkitu nahi badituzu (liburu, liburuen, liburuak, liburuei, liburuetan...), Zer bilatu eremuan Lema aukeratu beharko duzu, eta Hitza kutxan liburu idatzi. Edo, esaterako, ekarri aditzaren forma guztiak bilatu nahi badituzu (forma jokatuak zein jokatugabeak: dakar, zekarren, ekartzen, ekarriko, dakarrela, ekartzea, ekartzeko...), Hitza kutxan ekarri idatzi behar duzu; emaitzetan, ekarri aditzaren forma horietako edozein duten esaldiak lortuko dituzu.\nBilatzen den hitzak kategoria bat baino gehiago izan badezake (izena, adjektiboa, aditza...), eremu honetan kategorietako bat zehaztu dezakezu; horrela, kategoria hori duten adibideak soilik aurkituko dituzu. Kontuan izan corpusa automatikoki etiketatuta dagoela, eta inoiz desanbiguazio-arazoren bat ager daitekeela.\nCorpusean dauden liburuak alorka sailkatuta daude. Zerrenda honen bitartez, bilatutako hitza alor bakar batera mugatzeko iragazkia erabili ahal izango duzu.\nLehen aipatutako alorrak azpialorretan banatuta daude. Aukera bat eginez, emaitzak azpialor horretara mugatuko dira.\nLauki hauetan, bilaketaren emaitzak zer hizkuntzatan ikusi nahi diren hautatu behar da. Gogoan izan behar da corpus hau euskaraturiko liburuz osaturik dagoela; hortaz, badira zenbait jatorri-hizkuntza (gaztelania, frantsesa eta ingelesa), baina xede-hizkuntza bat bestetik ez (euskara). Horiek horrela, bilaketa egiteko hautaturiko hizkuntza gaztelania, ingelesa edo frantsesa bada, emaitzetako hizkuntza euskara izango da beti. Aldiz, bilaketa-hizkuntza euskara delarik, emaitzetako hizkuntza, aukeratu egin daiteke.\nAukera honetan, emaitzarekin batera ikus daitekeen grafikoa aplikazioak zeren arabera sortzea nahi duzun zehaztuko da, bilatutako hitzaren formaren edo lemaren arabera.\nEremu horiekin batera, bilaketak burutzeko bi botoi aurkituko dituzu:\nBilaketarako parametroak definitu ondoren, Bilatu botoia sakatu beharko da bilaketa gauzatzeko.\nBilaketa aurreratuaren bidez, hitz bat baino gehiago bila ditzakezu eta hitz horien arteko distantzia zehaztu.\nCorpusean hitz bakarra bilatzeko, bilaketa sinplea erabiliko da.\nAdibidez, tentsioa hitza bilatu nahi baduzu, Hizkuntza zerrendan Euskara aukeratu, Zer bilatu eremuan Forma, Hitza testu-kutxan tentsioa idatzi, eta Bilatu botoia sakatuko dugu. Emaitza-pantailan, goialdean, bilaketa-parametroekin bat datozen agerpenen kopurua erakusten da, eta zenbat liburutan agertzen diren. Ondoren, emaitzak aurkezten zaizkigu, gaika eta liburuka ordenatuta.\nIzartxoa (*) komodin gisa erabil daiteke. Hartara, tentsio hitza lehen osagaitzat duen hitz elkartu bat bilatu nahi bada corpusean, Hizkuntza eremuan Euskara aukeratu behar da, eta Bilatu eremuan, Forma; Hitza eremuan, tentsio-* idatzi behar da, eta, azkenik, Bilatu botoia sakatu.\nAdibideko bilaketan, tentsio hitza hitz-elkarketetako lehenbiziko izena da, eta, emaitza-pantailan, tentsio izena lehen osagai duten elkarketa guztiak agertzen zaizkigu. Baina hitz hori bigarren osagaitzat duten elkarketak ere bila ditzakegu; honela:\nAurrera egin baino lehen, ohar bat egin behar da: hitz elkartuak, bi izenez osaturik badaude ere, izen bakartzat jotzen dira, eta, haien bilaketa egiteko, bilaketa sinplea baliatu behar da, honako adibide honetan bezala:\nDemagun Corpusean karga trifasiko bilatu nahi dugula, eta bi hitzak elkarren ondoan egotea nahi dugula. Hori lortzeko, irudian ikusten diren parametroak jarriko genituzke.\nDatu horiekin, karga forma eta trifasiko lema bilatzen ditugunez, emaitza-pantailan adibide hauek aurkeztuko zaizkigu: karga trifasiko, karga trifasikoa eta karga trifasikoen.\nEdo, tentsio lema eta areagotu aditza zer testuingurutan agertzen diren ikusi nahi badugu, Distantzia zerrendan 4 jarri eta honako emaitza hauek aurkituko ditugu:\nEHUskaratuak corpusean bi hitzetik gorako sekuentzia bat bilatu nahi dugunean, hau egin dezakegu:\nBilaketa horren emaitza, honako hau da:\nBilaketa aurreratua baliatuz, bi hizkuntzatan ere egin daiteke bilaketa (euskara eta beste bat). Horrela, bi hizkuntzen arteko korrespondentzia ikus daiteke emaitza-pantailan. Esaterako, Bilaketa aurreratua aukeratuta, demagun adibide honetako parametroak aukeratu ditugula:\nEmaitzetan, gaztelaniaz nivel forma eta euskaraz tentsio-maila lema duten esaldi paralelizatuak lortuko ditugu:


Begiratu zer egin dezakezun hilabete honetan Darabilbon!\nBilboko Udaleko Euskara Zuzendariordetza eta Bilboko Euskaltegi Sarearen elkarlanari esker, “Darabilbo. Erabili euskara Bilbon” egitasmoa martxan dago uriko barrutietan euskaldunei euskara praktikatzeko aukera gehiago emateko.\nEkitalditik ekitaldira ekintzak aldatzen doaz.\nBegiratu hilabete honetarako zer dagoen!\nBilboko Udalak, Hiritarrekiko Harremanak Sailak kudeatuta, diru-laguntzak ematen dizkie hiritarren elkarteei Udaleko sailek beraien helburuak betetzeko antolatzen dituzten programen osagarri izango direnak gauzatu ditzaten.


Hauts altxagarri - Wikipedia, entziklopedia askea.\nKoilaratxokada bat hauts altxagarri.\nHauts altxagarria oreari gehitzen zaion gai kimikoa da. Legamia ordezten du altxagarri gisa; hori dela-eta, legamia kimiko ere deitu izan zaio.\nHauts altxagarriak karbonato bat eta azido bat baino ez du edukitzen. Urak eta azidoak karbonatoa deskonposatzen dutenean ikazkai dioxidoa sortzen da, eta, besteak beste, horrek jaikitzea eragiten du.\nBeste usainik eta zaporerik sortzen ez denez, legamiarekin gertatzen den eran, labean egindako jakiaren zaporea ez da aldatuko, orean geratzen den gatz-kopurua izan ezik.\nHauts altxagarriak sodio bikarbonato (sodio hidrogenokarbonatoa [NaHCO3]) eta azido zitriko edo potasio bitartrato kopuru berdinak izaten ditu. Irinari hauts altxagarria gehitzen zaionean, irin altxagarriduna lortzen da.\nErreakzioaren ekuazioa hau da:\nNaHCO3(aq) + H+(aq) ⟶ Na+(aq) + CO2(g) + H2O\nOrriaren azken aldaketa: 22 urria 2021, 19:46.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Sistema automatizatuak (Modulua)" topic_facet:"Lan giroko harremanak (Zeharkako Ikasgaia)" topic_facet:"Elektrizitatea eta automatismo elektrikoak (Modulua)" topic_facet:"Fabrikazio Mekanikoa (Lanbide Arloa)" genre_facet:"Curriculumeko baliabideak" genre_facet:"Interneteko baliabidea"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Sistema automatizatuak (Modulua) Proposatutako gaia: Lan giroko harremanak (Zeharkako Ikasgaia) Proposatutako gaia: Elektrizitatea eta automatismo elektrikoak (Modulua) Proposatutako gaia: Fabrikazio Mekanikoa (Lanbide Arloa) Generoa / Forma: Curriculumeko baliabideak Generoa / Forma: Interneteko baliabidea\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) Elektrizitatea eta automatismo elektrikoak (Modulua) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) Lan giroko harremanak (Zeharkako Ikasgaia) Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) Sistema automatizatuak (Modulua) Guztiak ikusi ... gutxiago ...


Irailak 5: kronika eta argazki galeria - zaldilasterketak.eus\nBukatu da. Akabo. Klasikoetan klasikoena jokatu da, Donostiako Sari Nagusia bere 105. edizioan, eta irabazle bikain bat izan du: Liberri. Adin klasikoan izarra izateko guztia zuen zaldia baina hainbat arazoren ondorioz sekula bere potentziala ustiatu ez duen zaldia. Orain, adinarekin, badirudi zentratu egin dela eta bere onena emateko bidean dagoela. Raul Ramos lasartearrak gidatu zuen eta poz handiz hartu zuen harmailak bere garaipena. Astean zehar pista bigun antzera egon zitekeela esan bagenuen ere, eguraldiko iragarpenak ez ziren nahikoa bete eta azken egunotako beroarekin pista gogor antzean zegoen. Giro bikaina hipodromoan eta edukiera bete-beteta. Hau amaitu zaigu. Pandemiaren zurrunbiloan sartuta jarraitzen dugula pentsatzen hasita, nahikoa txukun joan da den denboraldia. Hurrengo urtera arte. Musukorik gabe, espero.\n1. Lasterketa: Nagore Otañoren oroimenezko saria (jockey amateurrak). 1.600 m\n04 JARANAk pronostikoarekin bete zuen eta erraz nagusitu zen lehenengoan. Behorrak Zubietan bere mailarik onena eman du, bi garaipen eta kokapen bat lortuz hiru karreretan. Cesar Alonso jockey gazteak txukun egin zituen lanak eta horrelako probetan jarraitu beharreko usta dela erakutsi zuen. Sarabiak aldiz ezin izan zuen O1 EL INGRATO puntan jarri berari gustatzen zitzaion bezala eta amore eman behar izan zuen 03 ROBLEren errematearen aurrean, bigarren plaza galduz. Aipatu urtebete beranduago 06 SHAHANIANek jarraitzen duela arazoak ematen eta irteerako atetxoetan geratu zen.\nBere tokian: JARANA / Huts: EL INGRATO / Jarraitzeko: GAUSS\n2. Lasterketa: La Zarzuelako hipodromoa saria (2 urteko moxalak). 1.400 m\nOso pronostiko irekia zuen karrerak 01 LE MINABLE erretiratu ondoren. Azkenean Madrildik M.A. Marinek propio ekarritako 06 WALKCZAK behorrak eraman zuen karrera baina ez polemikarik gabe. Izen ere Bugatiko bihurgunean kanporantzako mugimendu nabarmena egin zuen 07 GLORYTOF debutaria nabarmenki kaltetuz. Azken honen jockeyaren arabera, gorabehera hori gabe, bera izango zen irabazlea. Baina komisarioek ez zuten hainbesterainoko falta ikusi eta ordena bere horretan mantentzea erabaki zuten. Nicolas de Julianek bere jaka gorri-horiarekin aurreneko garaipena lortu du horrela udan gurean. Debutaria jarraitzeko modukoa iruditu zaigu nahiz eta oso berde egon. Harrigarriki hirugarren postuan Militar Behortegiko jaka sartu da 05 TURIA behorrarekin, hirukoa 954 €tan jarriz. Moxal hau Itaqui bikainaren alaba da eta jarraitzeko modukoa litzateke beste esku batzuetan egonez gero. Karrerako albiste beltza 03 AQABA izan du protagonista. Lesio larria pairatu eta eutanasiatu egin behar izan dute Relampagoren alaba hau. Lastima.\nBere tokian: WALCKZAK / Huts: ZEUS CANARIAS / Jarraitzeko: GLORYTOF\n3. Lasterketa: Donostia Kirola – Kirol Txartela saria (handikap 1. zatia). 1.400 m\nAtarikoan esaten genuen 04 ROSY MOON oso arriskutsua zela bere lehenengo handikap honetan. Karrera puntan egiten utzi diote eta lur gogorrean bizkor-bizkor ez du inork harrapatu. Bi urterekin bere adineko onenen egon eta gero krisialdi bat izatetik zetorren eta errekuperatuta azaldu da berriz. Distantzia laburretan jarraitzeko modukoa. Bigarren 03 LINDA izan da beste behin. Ez du ibilbide bat borobiltzen, nahiz eta gaurkoan pisuz oso arin atera. Zuzenaren erdian errazegi zetorrela zirudien baina Vicky Alonsok, agian konfiatuta, beranduegi jarri du martxan. Hirugarren pistako klasiko handi batek sartu du burua 03 HOLLOKO Janacek bere ohiko kidearekin. Pisuz larri dabil handikapean baina gure pista izugarri maite du. 02 BORN TO BEk ezin izan du korritu Fonseca bere jockeya zigortua izan delako krontol baten ondorioz.\nBere tokian: ROSY MOON / Huts: LINDA / Jarraitzeko: BOSTON BRUIN\n4. Lasterketa: Hipodromoen Elkartea saria (handikap 2. zatia). 1.400 m\nFaboritoen artean zeuden 01 DREAM START eta 03 MANUMART erretiratu egin dira. Biak ala biak txertoekin bete beharrekoak egunean ez edukitzeagatik. Gauzak horrela pronostikoa 11 ROCKOLA eta 09 HANNAren artean banatu da eta biek osatu dute azkenik bikoa. Baina helmugan 10 TALES izan da bigarren Vicky Alonsorenaren aurretik. Kontua da zaldi honek zuzenean birritan Hannaren gainera bota dela bere aukerak nabarmen kaltetuz. Komisarioek argi ikusi dute eta Freddy Martinez gidatzen zuen Tales hirugarren postura bota dute faboritoen bikoa utziz. Pistan udan lau aldiz kokatu ostean azkenean garaipena lortu du Celtic Rocken alaba honek. Kosta zaio. Laugarren tokian, harri eta zur utzi gaitu 12 STERLING GOLD ikusteak. Bere karrera guztietan atzeko postu galduetan ibili ondoren aurrenekoz kobratzeko aukera izan du. Jarritzeko modukoa ez balitz gure denboraldia bukatu egin delako. Beranduegi jarri zaigu martxan Enrique Puente kantabriarra aurten.\nBere tokian: ROCKOLA / Huts: BRUJILDA / Jarraitzeko: STERLING GOLD\n5. Lasterketa: 105. Donostiako Sari Nagusia – Irizar saria. 2.800 m\nPromesa eternalak azkenean sari handi bateko garaipen batekin atera zaigu. 04 LIBERRIz ari gara. 2019an hemen Foru Aldundiaren saria irabazi zuen proiekzio handiko zaldi hark dezepzioak bat bestearen atzetik besterik ez ditu pilatu gaurdaino. Urte hartako Urrezko Kopako outsiderra krisialdian sartu zen ordutik aurrera eta lau urterekin apenas ikusi genuen pistetan. Orain, lau urterekin, Joanes Osorioren ikulura pasata, aurpegia eman izan du sari handienetan baina beti onenen atzetik. Distantziako oilarren faltan Donostiako Sari Nagusi hau esku-ekura geratzen zitzaione eta ez du hutsik egin, zuzenaren erdian 07 NAVIA Maria Cristinako irabazlea makurraraziz. Lasaiago dirudi eta kalitatea eta distantzia ez zaio falta Cameloten seme honi. Festa harmailetan Raul Ramos lasartearraren garaipen ospatuz. Janacekek onartzen zigun arren kontra horrelako karreretan zaila dela, are gehiago behorra distantzian justu dabilenean. Gainontzekoen berri handirik ez da izan. Mirafloreseko 01 EMIN (2019ko irabazlea) eta 03 ISKANDERHON (2020koa) penagarri aritu dira beste behin. Urte oso beltza daramate, euren zalditegia bezalaxe, Zubietan irabazteko gai ez baitira izan 16 agerraldi eginda ere. Kezkagarria.\nBere tokian: NAVIA / Huts: EMIN / Jarraitzeko: LIBERRI


Martxoa 2019 - Lasterketak.eus\nMonth: Martxoa 2019\n[HITZA] Ordiziako bigarren mendi maratoia egingo dute ekainaren 22an\nLarraitzetik Aralarko San Migelera joan etorria egin beharko dute lasterkariek, taldeka.\n[HITZA] Aitor Mimenzak eta Maider Kortak irabazi dute Zestoako 41. Herri Lasterketa\nGizonetan, Ibai Alba sailkatu da bigarren, eta Mikel Garate azkoitiarra hirugarren. Emakumeetan, berriz, Izadi Azkonobietak eskuratu du bigarren postua, eta Mari Carmen Seijas azkoitiarrak hirugarrena. Lasterketa laburra Adrian Pajaresek eta Ainara Tena azpeitiarrak irabazi dute. Helduen proben aurretik, umeen lasterketak...\n[DIARIO VASCO] Preparando las piernas para la Kilimon Trail\nPrácticamente está todo preparado para la Kilimon Trail de este año, que se celebrará el próximo día 6 de abril. La IX edición se desarrollará nuevamente en sábado y, al igual que en la anterior edición, se correrán dos distanicas diferentes....\n[HITZA] Elena Calvillo eta Imanol Larrañaga Arriarango probako garaileak\nIñaki Olano eta Barbara Martin dira Goierri Trail Kopako liderrak. Xabier Mendizabalen oroimenezko lasterketa kopako hirugarren proba puntuagarria izan da.


Kontxik eLiburutegia probatzen du, liburu digitalak maileguan – KZblog\nKontxik eLiburutegia probatzen du, liburu digitalak maileguan\nKaixo KZguneako lagunok! Hementxe nabil, dagoeneko oporrak prestatzen. Urtero bezala, huts egiten ez duena, nire liburuen bilduma da. Nirekin ados egongo zarete, oporrak unerik aproposena dela liburuak irakurtzeko, ezta? Baina, beste aldi batzuetan ez bezala, ez dut nirekin liburu guztiak eraman nahi, asko okupatzen eta pisatzen dute. Ez dakit, gauza berriak probatu nahi dut.\nNire lagun batek, Inaxik hain zuzen ere, komentatu dit berak liburuak liburu elektronikoaren bidez irakurtzen dituela. Hasiera batean arraro samar dela baina apurka-apurka ohitzen joaten zarela eta azkenean erabat gustatzen zaizula. Medikuak aholkatu zion berari, ez baitu tutik ere ikusten, eta liburu elektronikoari esker, letrak handitu ditzakenez, arazoari konponbidea eman dio.\nKZguneara hurbildu naiz eta beti bezala hain jatorra den Jonek azaldu dit nire tableta erabil dezakedala lasai lasai liburu digitalak bertan irakurtzeko. Jarraian, programa bat instalatzen lagundu dit, liburu elektronikoak irakurri ahal izateko. Eta azkenik, eLiburutegia zerbitzua gomendatu dit dohainik liburu digitalak eskuratzeko.\neLiburutegia Eusko Jaurlaritzako zerbitzu bat da liburu digitalak maileguan hartzeko. Ohiko liburutegiak bezalakoa da, baina hemen liburu digitalak -uste dut ebook deitzen direla ere bai- hartu ditzakezu maileguan zure euskarrian deskargatu ahal izateko. Liburutegiak, hizkuntza ezberdinez osatutako katalogo bat du, euskarazko, gaztelerazko, ingelesezko, frantsesezko… tituluekin. Maileguan gehienez hiru liburu har ditzakezu hiru asteetan zehar. Ederki orduan! Hori baita oporretan kanpoan egongo naizen denbora.\nOrrialdean identifikatu bezain laster – liburutegiko erabiltzaile eta pasahitzari esker, katalogoko zenbait titulu begiratu ditut: “Manolitaren hiru ezkontzak”, Almudena Grandes-ena; “Arotzaren eskuak”, Alberto Ladrón Arana-rena, eta “Tunela”, Ernesto Sabato-rena. Joneri esker liburuak tabletera nola jaisten diren ikasi dut eta probatzeko unea iritsi denean… badakizue zer? Esperientzia ikaragarria izan dela!\nAi ene, oso hunkituta nabil nire tablet-ari erabilera berri hau emateagatik. Oporretatik bueltatzen naizenean irakurtzen ditudan liburuen kritika egingo dizuet. Ordura arte ondo ibili!\nOporretan irakur ezazu, Kontxi bezala eginez: eLiburutegian sartu eta hautatu itzazu zure liburu digitalik gustokoenak… Ez zara damutuko!\nNork KZgunea| 2017-07-06T09:34:42+02:00\t2017/06/22|Berriak, Formakuntza, Informatika eta Teknologi berriak, Orokorra|Iruzkinik gabe


Natura hila (Nature morte), 1922 | Guggenheim Bilbao Museoa\nNatura hila (Nature morte), 1922\n© Fernand Léger, VEGAP, Bilbo, 2016.\n“Bazter guztietan ageri da edertasuna, zure sukaldeko kazolen ordenan, zure sukaldeen zuritasunean, XVIII. mendeko saloian edo museo ofizialetan baino gehiagotan beharbada.” Fernand Léger, 1924\nFernand Léger (Argentan, Frantzia, 1881–Gif-sur-Yvette, Frantzia, 1955) 1897 eta 1899 urte bitartean hasi zen artearen mundura hurbiltzen Frantziako Caen hirian arkitekturako aprendiz zenean. 1890ean Parisa joan zen delineatzaile lanean aritzeko. Esperientzia hura bere pinturen estetikan nabaritu ahal izango zen gerora. Soldadutza egin ondoren (1902–1903), Dekorazio Arteetako Eskolan eta Julian Akademian sartu zen Léger, Arte Eder Eskolan plazarik lortu ez zuelako . 1907 amaiera aldera, Parisko Udazkeneko Saloiko erakusketa bisitatu zuen artistak. Bertan, liluratuta utzi zuen Paul Cézanne-ren (Aix-en-Provence, 1839–Aix-en-Provence, 1906) lanak eta, izan ere, harrez geroztik eragin handia izan zuen Cézannek bere pinturan . 1910 inguruan, Daniel-Henry Kahnweiler-en galerian jarri zituen bere pinturak ikusgai Légerrek, inspirazio-iturritzat hartuko zituen Pablo Picasso (Malaga, 1881–Mougins, Frantzia, 1973) eta Georges Braque (Argenteuil-sur-Seine, 1882–Paris, 1963) artisten pintura kubistekin batera. Testuinguru horretan ziurrenez ikusi zuen lehen aldiz Hermann Rupf (1880–1962) bildumagileak Légerren lana .\n1914an Lehen Mundu Gerra hasi zenean, armada frantsesarekin borrokatzera deitu zioten Légerri, eta Verdungo guduan parte hartu zuen, besteak beste . Su-frontean bizi izan zituen esperientziek zeharo jota, artistak hainbat bozeto egin zituen, soldadu, hegazkin eta artilleria-piezenak. Gerraren amaiera aldera, Léger ospitalizatuta egon zen denboraldi batez, eta bertan bere “aldi mekanikoa” deitutakoa hasi zuen, 1923ra arte iraun zuena. Aldi horretan sortu zituen irudiek eta objektuek euren forma geometrikoak —zirkuluak, elipseak, kurbak, diagonalak, laukizuzenak, etab.— dituzte ezaugarri, eta makineriako piezak gogorarazten dizkigute . Forma horiek gerra garaian egindako bozetoetan oinarrituta daude, eta aldi traumatiko hartan izandako bizipenekin estu lotuta.\nGerrak artistarengan izan zuen eraginak bere pentsaera ere aldarazi zuen. Harrez geroztik, artea langile-klaseei hurbiltzen saiatu zen, eta horretarako gai sinpleagoak eta irudi errealistagoak lantzeari ekin zion . Bere lana gero eta gehiago urruntzen hasi zen gerra aurreko arte abstraktutik. Horren ordez, “objektu errealak” irudikatzeari ekin zion gai klasikoagoetara joz —natura hilak eta biluziak, besteren artean— . 1920ko hamarkadan alderdi hauei eman zien garrantzia: argitasuna, armonia, konposizio geometrikoa, dekorazioa eta eguneroko bizitza .\nNatura hila (1922) izen bera duten lan-sailekoa da. Sail hau osatzen duten lanek itxuraldatutako hainbat objektu erakusten dizkigute, forma zilindrikoa dute eta elkarri lotuta daudela dirudite. Lehen Mundu Gerraren ondoren, baretu egin zuen Légerrek bere pinturaren unibertsoa: erabilitako koloreak ikusita —gorria, zuria eta urdina— bizartegietako zilindroak edo zirkuetako danborrak datozkigu gogora. Makineriaren estetikaz baliatzen da Léger, eta osagaiek forma geometrikoen itxura hartzen dute, muturreraino sinplifikatuta ageri zaizkigularik. Hain zuzen ere, horiek dira Légerren lana Futurismora hurbiltzen duten ezaugarrietako batzuk, koloreen erabilerarekin eta mihisean zehar banatzen dituen modu erritmikoarekin batera. Artistak oso tonalitate biziak eta distiratsuak erabiltzen ditu, eredu naturalarekin bat ez datozenak. Bere bizialdiaren amaiera aldera, gertaera bat etorri zitzaion gogora Légerri: liluratuta utzi zuen 75 milimetroko kanoi baten tiro-mekanismoaren metal zuriaren gainean eguzkiak isuritako argiaren magiak. Artistak zioenez, argi hark munduko edozein museok baino gehiagok erakutsi zion bere garapen plastikoan ..\nGerra amaitzean, Kahnweiler galeristak Frantziara itzultzea lortu zuen, gatazkaren urteak bere lagun Rupf bildumagilearekin batera Bernan (Suitza) eman ondoren. Itzuleran, lokal berri bat zabaldu zuen Parisen, Galerie Simon izenekoa. Argitasuna alde guztietatik zerien lau erakusketa-areto handi zituen eta, bi urte geroago, areto haietako batean eskuratu zuen Rupfek Fernand Légerren Natura hila (1922).\nBegiratu ondo pintura hau eta deskribatu ahalik eta xehetasun handienaz. Zeintzuk dira ezagutzen dituzun objektuak? Zer osagai iruditzen zaizkizu anbiguoak? Zeintzuk dira elkarren artean aurkitzen dituzun loturak?\nImajinatu pintura honen barruan salto egin dezakezula: Non egongo zinateke? Nolakoa litzateke bertako giroa? Zer egongo zinateke egiten? Nora gustatuko litzaizuke joatea? Zeintzuk lirateke nabarituko zenituzkeen soinuak, usainak edo sentsazioak? Gustatzen al zaizu bertan egotea? Zergatik?\nNatura hila da artelan honen izena. Natura hila pintura-genero bat da. Genero horretako lehenengo irudiak antzinateko lanetan agertzen dira, eta XVII. mendeaz geroztik oso ezaguna egin zen mendebaldeko artean. Pintura horietan, objektu bizigabeak —frutak eta loreak, ehizakiak, elikagaiak, ontziak eta beste objektu batzuk— irudikatzen dituzte artistek. Gaur egun natura hil bat pintatu behar bazenuke: Zeintzuk dira aukeratuko zenituzkeen objektuak? Bilatu XVII. mendeko natura hil bat: Zertan du antza Légerrenarekin? Eta zeuk margotu izango zenuenarekin?\nLégerrek bere “aldi mekanikoan” sortu zuen artelan hau: Nola definituko zenuke estilo hau? Idatzi zer den zuretzat “aldi mekanikoa”. Ikus al ditzakezu aldi horren ezaugarriak pintura honetan irudikatuta?\nBilatu liburuetan edo Interneten, 1914aren aurretik, Lehen Mundu Gerra hasi baino lehen, Légerrek sortutako lanak. Konparatu itzazu gatazkaren ondoren sortu zituen lanekin. Zertan dira desberdinak estetikari dagokionez? Zertan dute antza formari dagokionez? Uste al duzu gerrak Légerren estilo artistikoan ez ezik, landuko zituen gaietan ere eragina izan zuela? Zein modutan? Nola aldatu zen bere pintura gerra ostean?\nSortu zuk zeuk natura hil bat:\nHasteko, bilatu erabili nahi dituzun objektu desberdinak zure eguneko une jakin bat irudikatzeko. Jar itzazu mahai gainean, modu bereziren batean antolatuta. Objektuak antolatu dituzun moduarekin pozik geratu zarenean, hasi ezazu zure lehenengo bozetoa papera eta arkatza erabiliz. Bukatu duzunean, emaiozu zure bozetoari Fernand Légerren “aldi mekanikoaren” itxura, objektuak forma geometrikotan sinplifikatuz. Bigarren bozeto hori tenperekin margotu dezakezu, mihise baten edo kartoi mehe baten gainean. Bukatu duzunean, erakutsi zure artelana zure ikaskideenekin batera eta idatzi paragrafo txiki bat erabili duzun sortze-prozesuari buruz.\nSophie Lévy (ed.), A Transatlantic Avant-Garde: American Artists in Paris, 1918–1939, Berkeley 2003, 34. orr.\nArte abstraktua: elementu jakin batzuei -lerroa, ingerada, testura edo kolorea- lehentasuna ematen dien artea, ezagutzen errazak diren objektuen edo irudien errepresentazioa baztertuz.\nRupf Fundazioaren bilduma\nHezitzaileentzako baliabidea Fernand Légerri buruz\nFernand Légerren biografia\nTate Gallery. Fernand Légerren lanaren analisia\nFernand Légerren biografia gaztelaniaz\nEntziklopedia Britanikoa: Fernand Légerren biografia\nNew Yorkeko Museo Metropolitanoa


Adrastea - Wikipedia, entziklopedia askea.\nGreziar mitologian, Adrastea (antzinako grezieraz Άδράστεια Adrasteia), ninfa kretar bat zen, Meliseoren alaba, Reak, Zeus eman ziona honen aita Kronosengandik babes zezan eta Dikteako leizean haz zezan. Lan honetan, Adrasteak bere ahizpa Ida eta Kureteen laguntza izan zuen, azken hauek, antzinako ikerlariek, euren nebatzat hartzen zituztelarik, eta Kronosek umea negarrez entzutea eragozten zutenak euren ezpatak euren ezkutuen aurka kolpatuz, honela, Zeusen negarraren soinua ezkutatuz.\nIda and Adrasteia (en) eta Adrastea\nMelissus of Crete (en) eta Ozeano\nAdrasteak eta Idak, Zeus, Amaltearen esnearekin elikatu zuten. Apolonio Rodaskoak, Adrasteak, Zeusi, esfera eder bat eman ziola kontatzen du, jolas zezan, eta kretar txanponen batzuetan, Zeus, esfera horren gainean eserita irudikatzen da.\nAdrastea, Nemesisi ematen zaion epiteto bat ere bada, idazleren batzuk, Adrastogandik zetorrela uste zutena, honi buruz, Nemesisen lehen santutegia Asopo ibaian eraiki zuela esaten zelarik, eta, beste batzuk, διδράσκειν aditzetik, honen arabera, jainkosagandik inork ezingo zuela ihesik egin esan nahi zuelarik.\nApolodoro Atenasekoa i. 1§6\nApolonio Rodaskoa iii. 132 eta hurrengoak\nKalimako, Ereserkia Jupiterri 47\nEstrabon xiii. 588. orrialdea\nAzken aldaketa 24 azaroa 2019(e)an, 18:29(e)tan


"Hemen energia berriztagarrien erabilera %16 da eta sorkuntza %8,5" - Busturialdeko Hitza : Busturialdeko Hitza\nArgazkia: Energiaren Euskal Erakundea.\n“Sistema publikoak honetan derrigor lagundu behar du,\neta horretan gabiltza”\nErkidego mailako aurtengo ikerketa soziologiko baten arabera, %45etik gora berriztagarriak ipintzearen oso alde dago. Kontzientziazioa gero eta handiagoa da. Aldaketa klimatikoak gehiengoari arduratzen zaigu. Berriztagarriak konponbide bat izan litekezke isurketak murrizten joateko. Herri txiki bat gara, baina herri txiki askogaz herri handi bat egiten da; proiektu txiki askogaz proiektu handi bat egiten da. Uste dut herritarrok gero eta konbentzituago gaudela gure eskuetan ere badagoela ildo horretan lan egitea. Norberarengandik hasi behar dira ekimenak, besteen eskuetan utzi barik.


UBIK catalog › Details for: Terranova\nDetails for: Terranova\nFernández Entenza, Eneka\nOther(s) author(s) : Fernández Pousada, José, [argazkilari] ; Mitxelena Erice, Leire, [itzultzaile]Language : SpanishOther(s) title(s) : Terra Nova.Donostia : Eneka Fernández Entenza, 2017Orriak zenbatu gabe : koloretako argazkiak ; 24 cm + koadernilo hedagarriaIrudia (finkoa ; bidimentsiokoa) + (Ikus) testua: bitartekorik gabeISBN : 978-84-697-7002-3. List(s) this item appears in: Euskal sortzaileak_autoedizioa\nOrokorra / General Tabakalera 44 FER ter (Browse shelf) Available 681406\nArgazkiak: José Fernández Pousada.\n- "Mi padre tenía 52 años recién cumplidos cuando yo nací. Existía, por tanto, toda una parte de su vida que yo no conocí. Una vida dedicada al mar principalmente. Desde los 16 años trabajó para mantener a punto la maquinaria de todos los barcos en donde iba, ya fuera en la marina mercante o en pesca de altura. Su vida fue un gran iceberg para mi; sólo una parte estaba visible.\n[...] De aquellos años mi padre heredó miles de historias, muchos compañeros y la costumbre de sujetar el vaso mientras comía, no fuera que la marea lo hiciera deslizarse por la mesa. Nosotros heredamos historias, ausencias, cartas y fotos que ahora se sienten como tesoros.\nEste libro es para José y todos los hombres que faenaban en alta mar, y para Carmen y todas las mujeres que los esperaban en puerto..."\n/ Eneka Fernández.\n- Nere aitak 52 urte bete berriak zituen ni jaio nintzenean. Bazegoen, beraz, ezagutzen ez nuen bere bizitzaren zati handi bat. Nagusiki itsasoari eskainitako bizitza. 16 urtetatik gogor egin zuen lan zioan itsasontzietan makineria puntura jartzeko, bai merkataritza-ontzietan baita arrantza-ontzietan ere. Bere bizitza izeberg haundi bat izan zen neretzat; zati bat bakarrik zegoen begi-bistan.\n[...] Urte haietatik nere aitak milakoa istorio, lankide ugari eta bazkaltzen zuen bitartean edalontzia eusteko ohitura heredatu zituen, itsasaldiak mahaitik irristatuko zuelakoaren beldur. Guk, ordea, orain altxor zaizkigun istorioak, urruntzeak, eskutitzak eta argazkiak jaso ditugu.\nLiburu hau Joséri eskaintzen diot eta, bera bezala, itsas barrenean lan egin zuten gizon guztiei, eta Carmeni ere, eta portuan itxaroten zuten emakume guztiei..."\nJosia eta enkolatua, paper azalez.


Idazleen irudia • ZUZEU\nZaintzen al da idazleen irudia?, agertzen al dute idazleek agertu behar luketen duintasuna beren irudietan?\nKazetaritza eta literatura elkartzen diren unean sortzen da idazlearen itxura dei dezakeguna, kazetetatik aparte idazleak ez baitu itxurarik, pertsona arruntaren irudia ez bada, goizetan besteok bezala kafesnea hartzera pijaman jaikiko dena.\nIdazleak bere burua erakusten du, idazleari eta komunikabideari, biei interesatzen zaien neurrian. Batak liburuak salduko ditu, legenda bilakatuko da, mututasuna hautsiko du, ahots bat bilakatuko da besteon baitan. Komunikabideak, berriz, ahots hori goratu nahiko du, hain justu figura horren handitasunak berea propioa nabarmenduko duelakoan. Idazlea sarituz bere burua saritzen duen sariketaren kasuan bezala, komunikabideak, errealitate bat azaltzen du, errealitate horrek bere buruari prestigio bat emango dion neurrian. «Geuk elkarrizketatu genuen x jauna», esango dute, «gurekin bildu zen, bere etxea ireki zigun, eta hara noraino iritsi den, hara zein espazio betetzen duen Literaturaren Mundu Unibertsalean». Kanpotik ikusita, banitateen arteko joko ziztrina emango du, edo glamour txundigarria, baina, ez bata eta ez bestea, ekonomia hutsa da.\nEskua kokospean, zeharka sartzen zaio argia, etzana, argi-ilunez hornitzen du idazlea, keinu serioa dauka, argazkilariak gogaituko balu bezala. Irmo agertuko da gehienetan, besoz gurutzatuta agian, edo besaulkian eserita, dotoreziaz, nobleziaz kasik. Zigarreta bidailagun izango du sarritan, zigarreta aho-ertzean, zigarreta hatzen artean, zigarreta beti aldarri, bizimodu baten erakusgarri. Zigarretan liberaltasuna erakutsi eta irakatsiko du, idaztea liberala izatea baita (ia) nahitaez, politikoki ez bada ofizioz behintzat. Desorduan, legerik gabe, arauak hautsiz… ez, idazlea ez da izaki arrunta, ez du izan nahi, eta ezberdintasun hori protesta bat balitz bezala aireratu nahiko du. Batzuetan, idazlea abere batekin azalduko da. Zakurzale amorratuak ote dira? Ez, kasu horietan, argazkilariak (komunikabideak) idazlearekin izandako intimotasuna nabarmendu nahi izango du, maskota bat beti baita norberaren bizitza pertsonalari dagokion zerbait, kasik norberaren mundu intimoari. Idazlea eta maskota, biak elkarrekin, beti izango dira, azkenean, saldutako egunkari eta errebista gehiago.\nBada idazlearen irudi estandar moduko bat. Idazleak estandar horren baitan sartu nahiko du, eta komunikabideek laguntza emango diote, klixeekin askoz ere errazago mugitzen baitira. Idazleak, oro har, harrotasuna azalduko du mundu aurrean. Asko kostata iritsi da iritsi den lekura, langilea delako ez ezik, talentu bat daukalako, ezberdina delako, eta ezberdintasun horrek mundua ederragotzen duelako. Hara hemen jenio txiki bat, izango da argazkiaren titularra. Nola agertzen da jenio txiki bat? Modu askotara, eta, aldi berean, oso mugatuta dagoen modu batean. Kontuz, dena ez da zilegi, dena ez da posible.\nEuskal Herrian, noski, hori guztia ezberdina da. Ihes egiten digu inon idatzi gabeko kode multzo horrek. Idazlea, askotan, izaki arrunta balitz bezala agertzen da, eta ez da kasualitatea. Batetik, idazleak bere txikitasunaren kontzientzia dauka, bere herrian baita heroi, ez bere herritik kanpo. Herabe, uzkur, lotsatu, ia umiliatu agertzen da argazkilariaren aurrera. Tramite gogor eta astuna pasa behar du (bera ez da modeloa!), munduak horretara behartzen duelako, beraz, «amai dezagun ahalik eta azkarren». Besteok bere buru serioegi hartzen duela juzgatuko dugun beldur, irri egiten du. Beste alde batetik, komunikabideak ere, txikitasun horren berri badauka, eta txikitasun horri dagokion trataera emango dio, argazkiak non-nahi eta nolanahi eginez, normalean kalean, horma baten kontra, eskuak patriketan… beste batzuetan galtza motzetan, hondartzarako sandaliak jantzita, alkandora zimurtuta… Nornahi dena, nolanahi ager liteke.\nDegradazio mingarri baten kronika grafikoa izaten da azken emaitza. Komunikabideak, idazlearen irudiarekin (izar txikia da, gajoa), komunikabidearena berea amilarazten du (izar txikiak baino ez ditugu elkarrizketatzen). Eta hain geratzen da amildua, ezen eta idazle horren jarraitzaile sutsu ez diren guztiak indiferente geratuko diren elkarrizketarekiko.\nLiteratura baztertu baten partaide garela salatzen dugu usu, baina geu gara geure burua baztertzen lehenak.\n(Berria-n argitaratutako testua).\nAtez atekoa ostalaritzan: "Hasieran uste genuen ez ginela gai izango"\nGaindegiaInfo bloga sortu da\n9 pentsamendu “Idazleen irudia”-ri buruz\nGari Garaialde 2012-03-20 22:02\nBadugu gai honekin zuk eta biok halako fijazio bat…\nNiri, prentsa argazkilari bezala, idazlearen irudia zein den berdin-berdin zait. Eskultorearenak ere ez nau kezkatzen eta futbolarien inguruan zer nahi duzu esatea…\nEz dut uste prentsan publikatzen diren idazleen argazkien zeregina, idazlearen irudia eskaintzea denik, beraz egin beharreko lehen galderak lirateke: Zergatik atera behar dizkiogu argazkiak idazle horri? Zertarako? Zer jakin nahi dugu?\nZein da hemengo prentsaren joera? Artikulu bat idatzi dut eta hori ilustratzeko argazki bat behar dut, polita ahal bada. Gero, esaten ez bada ere, ‘polita’ horri, erraza, merkea, ez kazetaria eta ez idazlea gehiegi liatuko ez dituena, azkarra, beste lanak egitea eragotziko ez duena eta abar, gehitzen zaizkio, baina egunkaria edo aldizkaria publikatzean polita gelditu dadila da garrantzitsuena.\nNiri hori izugarrizko akatsa iruditzen zait, baina hala nahi izaten denez, ze da errazena? Bertan biluztu eta bertan jo. Honi buruz idatzi izan dut beste noizbait. Liburua aurkeztu duela, ba prentsaurreko tokian (hori bai, kalera atera ezazu, bestela hotz samarra geratzen da eta), elkarrizketa bat egiteko geratu garela, ba elkarrizketa seguruenik tabernaren batean izango denez, tabernan bertan (jode, kalera atera ezazu, bestela sosoa geratzen da eta) edo elkarrizketa telefonoz edo emailez egin bazaio, toki aseptiko batean zita egin eta hotzean, bertan egingo dizkiogu argazkiak (kanpora atera ezazu, mesedez, lantokian itsusi geratzen da eta); helburua, besterik gabe hitzez betetako orrialde horri zama kentzearren, testua ilustratzea izaten baita.\nAbiapuntuak beste bat beharko luke. Zergatik egin nahi dizkiogu argazkiak? Testua ere arrazoi bategatik egin diogun bezala, dela liburu berri baten aurkezpena, dela azken liburuaren inguruko elkarrizketa, dela bere bizitza literarioaren inguruko artikulu zabala… argazkiak zertarako nahi ditugun erabaki beharko genuke. Argazkiak zer kontatzea edo zer galdetzea nahi dugun, sinisten ez baduzue ere, argazkiak informazio asko eman baitezake.\nElkarrizketa uneko argazkia izan daiteke, berarekin bildu eta elkarrizketa bat eman digula azpimarratu nahi badugu, edo/eta bere elukubrazioei garrantzia eman, bere etxean egin dezakegu, nola bizi den, zein den benetan jakiteko, azken liburua kokatu duen gunean, idazten duen tokian, edo agian idazlea aurkeztu besterik ez dugu egin nahi, aurpegi bat jarri…. Posean edo zerbaitetan dabilela erretratatu dezakegu, baina posean bada, intentzio batekin izan dadila, landuta, zerbait erakutsi, iradoki edo esan nahi dugulako, ez bertan tokatu zaigulako eta besterik ez dugulako, baina hemen, idazlearen irudia edo idazleak jendaurrean eman gura duen irudiaz gain, argazkilariaren, hedabidearen estiloa edo apeta ere kontutan hartu beharra dago. Ekintza bat egiten atera nahi badugu, aldiz, ekintza hori egiten atetzea bezalakorik ez da, ahaztu dezagun “egin ezazu ariko bazina bezala” esaldia behingoagatik!\nNik txukun geratu zaizkidan argazki asko egin dizkiot hamar minututan idazle bati baino gehiagori (agian ez dago ondo nik esatea, baino…) : Karlos Linazasorori eginikoa, Tolosako liburutegiko balkoian, Joxe Austin Arrietari Tanger tabernan, Jon Benitori Konstituzio plazan… Baina ezerk ez du gaindituko Marc Legasseri bere etxean egindako hura edo Alfonso Sastre eta Eva Foresti beraien etxean egindako haiek.\nNik, neure kontura, egun oso bat pasatua dut idazle baten ondoan jarri eta bere sortze prozesuari argazki bat egiteko. Goizean bere ondoan eseri eta bertan egon, egon eta egon, berak idatzi, buruari hazka egin eta sareko hiztegian begiratzen zuen bitartean. Bazkaltzeko unean bakean utzi eta arratsaldeko kaferako bueltan berriro, bere ondoan eseri eta egon, so egin, zain egon. Inolako akziorik gabeko eszena bat, edonork argazkia ikusi eta “hau momentu batean egin daiteke, begira, jarri hor, idatzi zerbait, egin pentsatuko bazenu bezala…klik eta listo” esango lukeena, baina ez da horrela, idazle hark horrela idazten du, erreala da, badu tentsio ttiki bat argazkiak. Baina hori ez da lan egitea, hori satitsuei begira egotea da, potrojorran, produzitu gabe… eta bai, badakit denborarik ez dugula, gutxi garela eta beste gauza batzuei buruz ere idatzi beharra dagoela, baina paradigmatikoa da, argazkia ateratzen dugun unetik, publikatu arteko denbora tartea asko laburtu den garai hauetan, argazkiak ateratzeko sekula baino asti gutxiago izatea.\nNik ez ditut argazki politak nahi, niri argazki politak idazlearen irudia bezain gutxi axola zaizkit. Nik beraien sukalderaino, bihotzeraino, erraietaraino sartu nahi dut, goizetan besteok bezala kafesnea hartzera pijaman jaikiko dena, pijaman erretratatu nahi dut, beste guzia itxura eta itxurakeria besterik ez da.\nOrain, idazle idatzi dudan tokietan futbolari, pintore edo politikari jarri eta testua berrirakurri, berdin-berdin balio du, balio dit eta.\nPort 2012-03-21 09:25\nHau da hau, hitz jasa, horren gai arinerako. Azken batean, zeini inporta zaio idazlearen “irudia”? argazki bat?\nTotal, liburuaren azala kamera aurrean ahalik eta ondoren erakutsiz egin ohi diren argazkiek betiko izorratzen dute idazle batek izan dezakeen “irudia”. Hain dira kutreak argazki tipiko horiek.\nbaina, esan bezala, ze inporta dio? Idazlearen muina, mamia, bere lana inporta zaigu (edo behar luke).\nMarina 2012-03-21 13:45\nNiri inporta zait. Nik nire idazle kuttun-kuttunen argazkiak askotan, baina asko-askotan begiratu ditut euren liburuetan; areago, irakurtzen ari naizen bitartean, edozerk harritzen banau, edo hunkitzen, edo barrez lehertarazten, edo molestatzen, edo dena delako sentimendu fuerte bat pizten didanean (hori da helburuetako bat, ezta?) orduan ere argazkira jotzen dut. Hilda dauden nire idazle kuttunen argazkiak memoriaz dakizkit. Irene Nemirovskyren aurpegi zoragarria buruz dakit eta mila birao, hilda dagoelako eta dauden argazkiak daudelako, ez gehiago.\nNiretzat idazle bat ez da ez da edonor. Idazle kuttun batekin lotzen nauena nik ezagutzen dut eta pena handia ematen dit, Garrok aipatzen duen bezala, Euskal Herrian nolakoak garen ikusteak. Nola ahalegintzen garen inork destakatu ez dezan, ofizialki laudatutakoez at (eta orduan ere kontuz). Bestela esanda: David Bowie euskalduna izan balitz, hortxe jarriko genuke, bere LPa eskutan, dagoenik eta lekurik anodinoenean, ahalik eta estandarizatuenean, esanaz bezala: Kontuz David, ojo espeziala nahi izan egolatra horrekin edo txikituko haute (haugu).\nJakina garrantzitsua dela irudia; agian horregatik tematzen gara besteon ongizateari piperrik ere eskaintzen ez dizkieten pertsonaia tamalgarrien itxura zaintzen (alderdi indartsuetako politikariak, adibidez) eta gainerakoen eskaintza aberatsak (talentua, estiloa, ideia askatzaileak…) ahal bezainbeste banallizatzen.\nPort 2012-03-21 14:09\nBaina, nire kasuan, Marina, ez zait piperrik inporta idazle baten irudia. Zuk diozun guzti hori piztea da garrantzitsuena. Espeziala edo egolatra izatea hobeto islatzen dute idazlearen idazkiek, pentsamoldeek, iritziek… bere itxurak edo irudiak baino.\nOraintxe Bach entzuten ari naiz, eta berdin berdin zait gizon handi horren itxura… musikari gorena zen eta kitto. David Bowieren itxura garrantzizkoa da, eskaintzen duen “sormenaren” zati badelako bere estetika ere. Aldiz, itxura besterik lantzen ez duten txepel asko dago, bere sormenarekin hautsi ezin duen anonimotasuna itxura hutsalarekin hautsi nahian.\nMarina 2012-03-21 16:43\nKontua zera da, zer nolako ohitura dugun esateko besteen irudiak ez duela axola, ez digula axola, ostera eta arrapaladan gaineratzeko ze gaixki iruditzen zaigun halakok ez-dakit-zein itxura hartzeak. Baina ez al zitzaigun piper bat axola…? Txepel batengan zergatik azpimarratu behar dugu bere itxura, eta ez bere txepelkeriaren froga? Zergatik ote da bere itxura bere izaeraren froga, itxura ikusi ere egiten ez badugu…?\nAnekdota ttiki bat jarriko dizut: Egun oso ospetsua den euskal kantari batek, 60. hamarkadan bere single baten portadan agertzeko begietako marra egin zuen. Hara marikoia!\nHori zen orduan iraintzeko modu kontundente bat.\nAbixu hura, noski, egun ia barregarria egiten zaigu, ezta? Alegia, marikoia: Hori iraina al da, hasteko? Iraintzat darabilenarentzat! Eta bestetik, begiak margotu nahi baditu, zer…?\nBaina hondoan zentsura bat dago broder. Mehatxu bat, arau bihurtu dena, idatzi gabekoa: Hemen denok normaltxoak, denok estandarrak, denok xuabe. Irudiaren arau komunikatiboak gurekin ez balihoaz bezala. Baina badoaz. Leire Pajin izeneko ministro baten argazkiak ateratzea, bera bainujantzian zela, hori argazkiak ‘lapurtzea’ da, arauaren arabera ministro batek bere autoritatea, bere boterea, bere estatusa, bere keinu profesionala agertu behar baititu. Hori bai: Gazpatxo bat nola prestatzen duen erakutsi ahal digu bere etxeko sukaldean, kazetariak berak esango dizu, ‘beste itxura bat’ agertzeko aski herrikoia jartzen zaigunean (bere itxura humanoa, etxekoa, gertukoa…horrelakoak aipatuko dizkigu).\nArauak egon badaude, eta denok segitzen ditugu. Eta gertatzen dena zera da: Euskal Herrian araua honela laburtu genezakeela: Glamourra, xarma, berezitasuna, itxura-askatasuna, (exzentrizidade askatasuna barne)…bai, kanpokoentzat. Hemen poliki, ttur-ttur. Bainujantzian igual ez baina hortxe-hortxe.\nTira, agur bero honekin:\nMarinak (bere konpositore kuttunen ileorde zurien errobot-erretratu bana egin ahal lizukeen bat). (Benetan). (Mozartenak, kapitulua aparte).\nPort 2012-03-21 18:30\nPolitikari batek gazpatxo bat nola egiten duen agian interesgarri izan daiteke. Ez, ordea, politikari gisa juzgatzeko edo baloratzeko orduan.\nBa berdin itxurarekin. Idazle bat begi-marrarekin atera daiteke jendaurrean edo argazkian, edo pinoa egiten peto bakero bat jantzita lokatz artean. Ez zait piperrik inporta idazle gisa juzgatzeko edo baloratzeko.\nTxepel bat txepela dela esatean, frogatutzat dut (neurekiko behintzat) txepela dela, eta beraz, ez du interesik niretzat bere itxurak, bere erakarmen handiena hor lantzen badu ere.\nBach eta Mozarten ileordeak interesgarriak dira, edo Leonardoren bizarra, edo Quevedoren betaurrekoak. Baina Bachek bizarra, Leonardok betaurrekoak, eta Quevedok ileordea eramango balute, edo denak pinoa egingo balute lokatzetan… sortzaile horietaz dudan kuttuntasuna berdin-berdina litzateke, sister.\nlander 2012-03-21 20:11\nSinetsidazu, Port, Bach, bere garaian, bere ile-orde, peluka, txorrera, lepoko, malla, urrezko brodatu, faja eta halakoekin ibiliko zen, ez beti eroso portzierto, zergatik eta apaingarriok eliteko musikari izateko eta palaziotan onartua izateko ezinbesteko peaje zirelako. Banaliza ezazu zeuk berak eginiko ahalegina, nekosoa gehienetan, gutxietsi ezazu, oraingo modak ordukoak baina txoroagoak balira bezala. Ez omen dakizu nolakoa zen, nola janzten zen (lasai, ez du penarik hartuko), baina hark lan handiak izango zituen garaian, hain justu musikari batek ezin zuelako, orduan ere ez, arrunta izan. Arrunkeria beti izan da txarra artisten begietara.\nDavid Bowieren adibidea oso ona iruditzen zait, eta hain justu horretaz ari naiz, geure herriko sortzaileok daukagun sinesgarritasun faltaz alegia, daukagun itxura arruntaz, irudimenik gabeaz. Eta, ongi diozu, bada halako diktadura sozial bat, ez bakarrik artean, zeinak denoi behartzen gaituen igual izatera.\nErraza litzateke pentsatzea geure kulturaren inbisibilitateak (porrotan azken batean) ez daukala honekin lotura zuzenik. Eta agian ez da honengatik bakarrik, baina badu eragina, eta ez txikia. Gizarte sektore baten arrakasta beti dago sektore horren irudiarekin lotuta, eta ez naiz logika hori azaltzen luzatuko, denbora galtzea baita. Sektore denek, salbuespenik gabe, dirutzak inbertitzen dituzte euren irudiarekiko kezkak bultzatuta. Geure kultura sektoreak ez du sekula ere arrakasta izango hori aintzat (behar bezala) hartzen ez badu. Eta hori (behar bezala) aintzat hartzeko, noski, askatasun giro bat egon behar du. Eta Marinak ongi dionez, ez dago. Eta ez dagoenez, estandarirazio bat gertatzen da, kanpotik begira seko aspergarria.\nFaktore asko egon litezke hau guztia azaltzeko, eta agian, hemen eztabaidatu baino, tesi bat egin beharko luke estudianteren batek. Merezi luke.\nlander 2012-03-21 21:48\nAdos nago esaten duzunarekin. Badugu, bai, obsesioa honekin. Behin baino gehiagotan hitz egin dugu, eta urteotan ez dira gauzak sobera aldatu. Behar bada okertu ere egin dira. Halako batean kexuka agertzen gara, gero isiltasunera itzultzen gara berriz, geure lanean diskretu samar, eta, halako batean, danba, berriro agertzen gara matxino. Zerbait lortuko ahal dugu libelo txiki hauekin? Ez dut uste. Baina utz diezagutela behintzat geure ezinegona azaltzen!\nPort 2012-03-22 10:08\nLander. Esan duzu “geure kultura sektoreak ez du sekula ere arrakasta izango hori aintzat (behar bezala) hartzen ez badu.”. Beno, nik alderantzizko gogoeta egiten dut: arrakasta izateko hori aintzat hartu behar duen kultura batek merezi al du arrakastarik.\nBehar al zuen Lizardik edo Laboak bere irudiari buruzko horrelako gogoetarik? Ez. Oso onak ziren. Kitto.\nEta, aizu, Bach bere peluka eta lebitarekin jantziko zen ez zuk diozun bezala “hain justu musikari batek ezin zuelako, orduan ere ez, arrunta izan”, baizik eta justu-justu alderantziz, arrunta zuelako. Garai hartako langile/enplegatu bat besterik ez zen Bach, enplegatu arrunta, eta halaxe jazten zen. Divo estrafalario bezala jantzi izan balitz edo zaku hutsekin, ez zituen obra hobeak egingo, eta niri ez litzaidake gehiago interesatuko bere lana.


Udalak ikastetxeendako laguntza deialdia egin du - Altsasu - Guaixe.eus\nUdalak ikastetxeendako laguntza deialdia egin du\nGuaixe 2020-06-11 09:50\nBi ume bizikletan.\nIkastetxeei, irakaskuntza-kooperatibei eta guraso-elkarteei diru-laguntzak emateko deialdian eskaerak hilaren 26ra arte egin daitezke. Despeditzear den ikasturteko jarduerak dira lagunduko dituenak.\nAltsasuko Udalak onartutako dirulaguntza deialdiak lau arlotan banatuta dago. Alde batetik, hezkuntza-proiektu berritzaileentzako dirulaguntza da, 9.000 euroko diru-saila duena. Horrekin, “hezkuntza-eskaintzaren eta zerbitzuen kalitatea, herritarren trukea, parte-hartzea eta baliabideen aprobetxamendua bultzatu” nahi ditu. Bestetik, irakaskuntzarako materiala berrikuntzaren bidez hobetzera bideratutako programa dago, “irakasleen eta ikasleen errendimendua hobetzeko”, eta horrek 9.000 euroko diru poltsa du.\nHurrena, euskarazko eskolaz kanpoko jardueren gastuetarako dirulaguntza gisa 5.000 euro banatuko dira. “Helburua da jardueren garapen egokia bermatzea, baldin eta beste inork gastuak beren gain hartzen ez dituenean”. Eta atzenaren helburua da “ jarduera ez-akademikoen bidez eskola-eremuan euskara sustatzen laguntzea”. Euskarazko jarduerak edo hizkuntza sustatzeko helburuz, eskolaz kanpo eta edozein hezkuntza eredutan egiten diren ekimenak garatzeko 2.000 euro bideratu ditu udalak. Altsasuko ikastetxeek, irakaskuntza-kooperatibek eta guraso elkarteek programatutako hizkuntza ekimenak laguntzera udalak, guztira, 25.000 euro bideratu ditu.


Nafarroako Ikastolen Elkarteak egindako proposamena atzera bota dezan eskatu dugu | LAB SINDIKATUA\nUncategorized Nafarroako Ikastolen Elkarteak egindako proposamena atzera bota dezan eskatu dugu\nNafarroako Ikastolen Elkarteak egindako proposamena atzera bota dezan eskatu dugu\nNegoziazio kolektiboaren markoan, Nafarroako Ikastolek langileentzat oso kaltegarria den proposamena atzera botatzea eta lan baldintzak hobetze aldera negoziatzea eskatuz elkarretaratzea egin dute langile ordezkariek. NIEk mahai gainean jarritako proposamenak besteak beste, behin-behineko eta behin betiko, dozente eta ez-dozente langileen arteko aldeak handitu, prekarietatea areagotu, langileen parte hartzea gutxitzea dakar.\nGaur goizean Nafarroako Ikastoletako LABen ordezkariek (langileen % 92) Nafarroako Ikastolen Elkartearen egoitzaren aurrean bilkura egin dute. Nafarroako ikastoletako langileen Lan Hitzarmena 2010az geroztik ultraaktibitatean dago. NIEk Nafarroako Gobernuak 2010ean eta 2012an ezarritako murrizketak aplikatu zituen, langilen soldatak %9’2 eta %2 artean jeitsiz.\n2016ko urtarrilean Lan Hitzarmena berritzeko negoziazio mahaia osatu zen. Otsailean, LABek bere plataforma aurkeztu zuen, NIEk eskakizun ekonomikoen aurrean hartutako jarrera eta gai honetan adostasunera iristeko zailtasuna ikusirik, negoziatzeko borondate adierazgarri akordio partzialerako proposamena aurkeztu zuen, inpaktu ekonomikoa suposatzen zuten neurriak gutxienetan utziz. Irailean ikastoletako LABen ordezkari sindikal guztiek sinatuta NIEri idazkia aurkeztu zitzaion, non negoziazioen arintzea eskatzen zen.\nNIEk denbora honetan guztian zehar ez zuen proposamen bakarrik jarri mahai gainean. Azaroaren 16ean bere proposamena aurkeztu zigun, non besteak beste, behin-behineko eta behin betiko, dozente eta ez-dozente langileen arteko aldeak handitu, prekarietatea areagotu, langileen parte hartzea gutxitu eta langileekiko ardura ekonomiko osoa Nafarroako Gobernuaren esku utzi nahi duen Itunpeko Irakaskuntzako patronalen bidetik.\nHoni gehitu behar diogu Itunpeko Irakaskuntzako dozenteek 2017ko urtarrilatik Nafar Gobernutik %1aren igoera lortzen badute, NIEk egindako mehatxua esaten duenean “ikastolek erabaki beharko dutela igoera aplikatu ala ez”.\nHonen guztiaren aurrean langileek NIEk egindako proposamena atzera botatzeko eta lan baldintzak hobetzeko benetako negoziazioari ekiteko geldegiten dute.


UEUko Natur Zientzien sailak antolatuta Urbasako mendigunean egingo dugu urriko azken asteburuan natura-argazkilaritza ardatz izango duen irteera. Udazkeneko kolore ederren laguntzaz argazkiak atera eta materialaz, teknikez, metodoez eta abar jarduteko aukera ezinhobea izango da honako hau, eta baita Euskal Herriko gainerako natura-argazkilaritza zaleak ezagutzea ere.\nAsteburu osoko irteera Abartzuzan hasi eta Dorraon amaituko dugu, Nafarroan, hain zuzen. Dena den, Andoingo basoa (Araba) ezagutzeko parada ere izango dugu, eta baita Goñi eta Dorrao artean dagoen Andiako mendizerra ere. Larunbat gaua Goñiko Dorrekoa jauregi-udalekuan igaroko dugu, eta, bertan, egunean zehar ateratako argazkiak ikusi eta argazkilaritzaz jarduteko aukera izango dugu.\nHorrenbestez Urbasa mendigunearen hegoaldea, iparraldea eta ekialdea ezagutzeko aukera izango dugu, eta baita udazkeneko koloreek lagunduta bertako edertasuna argazkietan islatzeko parada ere.\n10:00: Elkartzea Abartzuzako plaza nagusian\n10:30: Irantzuko arroilara bisita\n13:00: Abartzuzara buelta eta Andoinera bidaia (autoz)\n14:00: Bazkaria Andoinen\n15:00: Andoingo basora eta Tobariako ur-jauzietara bisita\n18:00: Andoinera buelta eta Goñira bidaia (autoz)\n20:00: Hitzaldiak eta mahaingurua Goñiko Dorrekoa jauregian\n22:30: Egunean zehar ateratako argazkien emanaldia eta tertulia\n09:00: Goñitik Dorraorako mendi-ibilaldia (15 km oinez)\n10:00: Goñitik Artetarako bidaia (autoz; oinez joango ez direnentzat)\n10:30: Artetako ur-jauzira bisita (oinez joango ez direnentzat)\n13:00: Artetara buelta eta Dorraora bidaia (autoz)\n14:00: Bazkaria Dorraon\n15:00: Egunean zehar ateratako argazkien emanaldia eta tertulia Etxarri-Aranatzen\n18:00: Irteeraren amaiera\nKostua eta antolaketa\nIrteeraren kostua 20 €-koa da UEUko bazkideentzat eta 25 €-koa bazkide ez direnentzat. Bertan sartuko dira larunbateko afaria, larunbateko gaua igarotzea eta igandeko gosaria. Norberak eraman beharko ditu, aldiz, bi egunetako bazkariak.\nAhalik eta auto gutxien erabiltzeko, izena ematen dutenak eskualdeka antolatuko dira, eta autoek egindako bidaia 0,29 €/km ordainduko da. Auto bakoitzean doazenak moldatu beharko dira bidaia ordaintzeko; hau da, kotxe-gastuak ez dira aurrez aipaturiko 20/25 euroetan sartuko.\nIgandean bi aukera izango dira. Nahi duenak Goñitik Dorraora oinez joateko aukera izango du Andiako mendikatean barrena. Autoak eraman behar dituztenak (eta Artetara joatea nahiago izango lukeen edonork), aldiz, Artetako ur-jauziak ezagutzeko aukera izango dute.\nReflex kamera digitala ekartzea gomendatzen da, argazkilaritza-teknikak lantzeko eta argazkiak ordenagailura pasata berehala pantaila handian ikusteko aukera ematen duelako. Kameraz gain, argazkiak ordenagailura pasatzeko kablea eramatea ere gomendatzen da.\nKamerarik gabe ere irteerara joateko aukera badago, norberak argazkiak atera gabe ere gainerakoengandik ikasteko aukera izango baitu.\nOndorengo mapan irteerako gune interesgarrienak daude adierazita.\nIzena emateko azpiko formularioa bete behar da urriaren 5a eta 24a bitartean. Izena eman aurretik 20 (UEUko bazkideek) edo 25 (ez bazkideek) euroko banku-transferentzia egin behar da azpian adierazitako kontu korrontera, eta agiria formularioan atxiki. Diru-sarrera egiteko arazorik izango bazenute adierazi formularioko oharrak atalean edo idatzi euskalnatura@gmail.com helbidera.\nKontu korrontea: 2101 0040 63 0012591533 (Kutxabank)\nHartzailea: Ibon Aristi\nGaia: Urbasa - norbere izen-abizenak\nPartehartzaile kopuruaren muga bete da. Dena den, interesatuta egonez gero euskalnatura@gmail.com helbidera idaz dezakezue (ez egin transferentziarik) eta inork atzera eginez gero harremanetan jarriko gara zuekin.


Egunkaria aurrera » Azkoitiko Udalak ‘Egunkaria’-ren aldeko mozioa onartu du\nAzkoitiko Udalak Egunkaria auzia-ri buruzko mozioa onartu zuen astelehen goizean egindako ezohiko udalbatzarrean. Egunkaria-ren aldeko herri batzordeak aurkeztutako idatziaren alde bozkatu zuten EAJk, hautetsi independentistek eta Batera Talde Independienteak. PSE-EEk kontrako botoa eman zion eta PPko zinegotziak ez zuen parte hartu bilkuran. Epaiketa salatu, elkartasuna adierazi eta herritarren konpromisoa eskatzen ditu mozioak.\nPSE-EEko zinegotziak bere botoa arrazoitzean esan zuenez, «gai judiziala da hau eta auzipean dagoen bitartean alderdiak ez du bere jarrera adieraziko». Gainera, gaiak tratamendu politikoa eta alderdikoia izan duela salatu du.\nEAJk mozioa babestu duen arren, Gipuzkoako Batzar Nagusietan aurki onartuko den Egunkaria-ren inguruko beste testu bat ere aurkeztuko duela aurreratu zuen udalbatzarrean.\n“Azkoitiko Udalak Egunkaria auzia-ri buruzko honako mozioa onartu du udalbatzarrean:\n– Egunkaria-ko azkoitiar langile, laguntzaile, babesle, iragarle eta irakurle izandakoei elkartasuna adieraztea.\n– Azkoitiar guztiei dei egitea ekimenetan parte hartzeko eta inplikatzeko”.\n« Auzipetuei euren ibilbideaz elkarrizketak ‘Berria.info’-n; aurrena, Martxelo Otamendirena ‘Egunkaria’-ko langile ohien elkarretaratzea Donostian »


“Egoera konplexua da, honek denboraldiko plangintza guztia apurtu baitu” - Lakuntza - Guaixe.eus\n“Egoera konplexua da, honek denboraldiko plangintza guztia apurtu baitu”\nMaider Betelu Ganboa 2020-03-27 11:05\nAsier Pazos, etxean entrenamendu saioak prestatzen.\nJokalari izateari utzi eta Ordizia Errugbi Elkarteko talde guztien prestatzaile fisikoa da Asier Pazos lakuntzarra. Koronabirusagatik etxetik gidatzen ditu entrenamenduak\nAsier Pazos Arbizuk INEF ikasketak egin zituen Leonen (Jarduera Fisikoaren eta Kirolaren Zientzia). Leongo Unibertsitateko taldean hasi zen errugbian jokatzen. Ikasketak bukatuta, Goi Errendimenduko Masterra egin zuen, eta praktikak Ordizia Errugbi Elkartean egin zituen. Ampo-Ordizian jokatzen hasi zen, eta klubeko kategoria txikiko talderen bat entrenatzen. Aurten, zelaia utzi eta Ordizia Errugbi Elkarteko talde guztien prestatzaile fisikoa da lakuntzarra.\nOrdizia Errugbi Elkartean guztiz aldatu da zure lana: jokalari eta txikien entrenatzaile izatetik klubeko prestatzaile fisikoa izatera pasa zara.\nAurreko prestatzaile fisikoa, Josu Gomez, kanpora joan zen, eta niri eskaini zidaten bere postua. Beraz, denboraldi honetatik aurrera klubeko errendimendu saileko burua naiz, klubeko talde guztien prestatzaile fisikoa, talde nagusiarena eta gainontzekoena. Entrenamenduak diseinatu, plangintza egin eta plangintza hori aurrera eramatea, hori da nire lana. Kristoren erronka da niretzat, eta oso gustura nago. Hasieran lehen taldean ez jokatzearen pena nuen, enbidia pixka bat, baina orain beste puntu batetik ikusten dut errugbia, eta erabakia hartu izanak ez nau damutzen. Nire eginkizuna, klubean, beste rol batean dago. Barneratuta dut hori, eta asko disfrutatzen ari naiz.\nHorretaz gain, Ultzamako kirol teknikaria zara. Nola uztartzen duzu guztia?\nUltzamako kirol teknikaria izateko oposaketak atera nituen eta goizez bertan egoten naiz lanean. Arratsaldean Ordizira joaten naiz. Lanpetuta nabil, alde batetik bestera egunero, baina ahal den moduan daramatzat biak.\nEstatuko Ohorezko Mailan, maila nagusian aritzen den Ampo Ordizia taldearekin egingo duzu lanik gehiena, ez?\nBai, Ordizin ematen dudan denboraren %80 lehen taldearekin da. Jokalari dexente daude, plan ezberdinak dauzkate, balorazioak eta banakako jarraipena egin behar zaizkie... lana badago. Staff teknikoan Iñigo Marotias eta Aritz Garmendia dira lehen taldeko entrenatzaileak, Gorka Etxeberria fisioterapeuta, Sebastian Cruz medikua, Juanma Aldanondo eta Jon Ander Aizpurua delegatuak eta ni prestatzaile fisikoa.\nAmpo Ordizia sailkapenaren goialdean dago, ezta?\nBai, laugarrena da sailkapenean (58 puntu), eta VRAC Quesos Entrepinares da liderra (68 puntu). Lehen lau postuen artean estu dago sailkapena. Guk azkeneko partida duela 4 aste jokatu genuen, gero 2 asteko atsedena genuelako, eta hain justu bigarren aste horretan atera zen koronabirusa. Orain liga geldirik dago eta etxean egotea da tokatzen dena, eta ahal den moduan entrenatzea.\nBerez Ohorezko Mailako Liga noiz bukatzen da?\nLiga erregularreko azken jardunaldia maiatzaren 3an da jokatzekoa, baina lehen 6 taldeak play-offak jokatzeko sailkatzen dira, eta gu hor egongo ginateke. Sortu den egoera honekin ez dakigu zer gertatuko den, Espainiako Federazioak zer erabakiko duen: ligako fase erregularra bukatzea, zuzenean play-offak jokatzea… esperoan gaude.\nKoronabirusak guztia aldatu du. Prestatzaile fisikoa zarenez, sekulako lana izango duzu etxeko entrenamenduak prestatzen. Nola ari zara?\nEgoera konplexua da, honek denboraldiko plangintza guztia apurtu baitu. Jokalari batzuk etxean kirol materiala dute, baina beste batzuk ez, eta saiatu gara ahalik eta errezen edo material gutxiagorekin egiten den entrenamendua prestatzen. Motxila batean ahalik eta pisu gehiena sartzen, aulkiekin... entrenamendu ezberdinak osatu ditut. Egunean bi entrenamendu dauzkate. Goizekoa indarrera bideratua dago, eta arratsaldean intentsitate altuko entrenamendua egiten dugu. Errugbia oso kirol aldakorra da, intentsitate asko behar duena. Arratsaldean, zirkuitu ezberdinak egin behar dira eta noizbehinka, agian 10 aldiz edo, lurrera joan eta altxatu, party-ak deitzen diren ariketa horiek. Ariketa horiekin lortzen dugu intentsitatea eta pultsazioak asko igotzea. Gero kontrolatu behar ditugu; horretarako jokalariei pasatzen dizkiegu galdeketa batzuk eta beraiek erantzunak apuntatzen dituzte. Ondoren, nik hori guztia hausnartu, baloratu eta horrekin progresio bat egiten dut.\nNahiz eta etxean ariketak egin, ez da entrenamendu normal bat. Nola itzuliko dira jokalariak?\nEz dakigu, oraindik ez baitakigu zenbat luzatuko den hau, baina jokalari bakoitza egoera batean ailegatuko dela suposatzen dut, eta pentsatzen dut indar asko izango duela lesio-prebentziorako entrenamenduak. Zelaian lortzen dugun intentsitatea etxean lortzea oso zaila da, eta hainbeste aste behar den intentsitatea lortu gabe...Bueltatutakoan lehendabiziko gauza izango da fisioarekin eta medikuarekin bildu eta jokalari bakoitzaren balorazio bat egitea, zein puntutan dagoen ikusteko, eta hortik aurrera plan indibidualizatuagoa egin beharko diet, lesioen prebentzioa lantzeko.\nKirol guztien kezka da hori, bueltako lesioak ekiditea...\nBeste kirol batzuetan liga dagoen bezala uzteko erabakia hartu dute, baina guk oraindik ez dakigu. Liga ez bada eteten,denbora gutxi izango dugu prestatzeko, etxetik atera eta aste batean edo bitan partida izango dugu. Hortaz, lan dezente egingo dugu prebentzio-lesioarekin, arrisku hori gutxitzeko.\nTaldea nola dago animoz? Gaixoren bat al duzue, berrogehialdian dagoen baten bat?\nErrugbia kontaktu askoko kirola da, jende asko aldageletan, gauza guztiak partekatzen dira... baina zortea izan dugu, momentuz ez dugu jokalaririk sintomekin. Eta animoz… saiatu gara jokalariek harremana eta kontaktua ez galtzeko ekimenak egiten, talde giroa ez galtzeko.\nFutbol jokalariek FIFAra jokatzen dute Play Stationean. Zuek errugbiko jokorik al duzue?\nBadago jokoren bat, bai (kar, kar...). Nik denbora gutxi daukat Playra jokatzeko, egia esan. Saiatzen gara beste ekintza batzuk sustatzen. Aste honetan bideo-konferentzia bat egin genuen arlo tekniko-taktikoak lantzeko, bideo batzuk ikusi genituen, beste plataforma batzuekin 40 pertsona bildu ginen... Goi mailako kirolean bideoa eta analisia egunero lantzen da, jokoa hobetzeko, aurkariek nola jokatzen duten jakiteko... ezinbestekoa da. Gauza da bideo horiek lan asko dutela atzetik, edizioan, bideoak jokalariendako interesgarriagoak egiteko. Orain etxean gaude sartuta, eta denbora gehiago dugu halakoak prestatzeko.\nTelelanarekin, lan gehiago egiten da.\nBai, oraindik ez dut aspertzeko aukerarik izan (kar, kar…). Lan asko dut, bai Ordiziko guztiarekin eta baita Ultzamako Mankomunitatekoarekin... ez naiz aspertu.\nEgoera honetan behintzat taldea distantziatik zuzentzen ikasiko duzu...\nEgoera guztietatik ateratzen da zerbait positiboa, eta uste dut ere hemendik zerbait aterako dugula.\nSakandar bakarra zara Ordizia Errugbi Taldean?\nBeheko kategorietan bi jokalari sakandar ditugu, Owen Berdote urdiaindarra eta aurten errugbia probatzera animatu den Iker Alegria lakuntzarra. Jada hiru sakandar gara Ordizian.\n"Goizerako indar entrenamendua prestatu dut, eta arratsalderako intentsitate altuko entrenamendua"\nMaider Betelu Ganboa mar 31 Lakuntza\nAsier Pazos Arbizu lakuntzarra Ordizia Errugbi Taldeko prestatzaile fisikoa da. Koronabirusak denboraldi guztiko plangintza guztia apurtu duela ait...


Argia :: "Irlandarrok benetako euskaldunak gara!"\nPertsonaia Stephen Moran 'Smiley'\nEuskal Herrian laketutako musikari irlandar irribarretsua.\n2012-06-10\t2 0 Follow @ReyesIlintxeta\nHirugarren diskoa noiz plazaratuko duzue?\nAste honetan bukatu dugu grabaketa. Orain masterizazioa egin behar dugu, ez dakit hemen edo Amerikako Estatu Batuetan, eta irailean aurkezpena egiteko asmoa dugu. Iruñeko Zaldi Zuriaren ostatuan joko dugu ekainaren 14an.\nNolakoa da Hoey & The Mussels taldea?\nLau gara: bi irlandar, neu eta Colm Candon abeslaria, eta Atarrabiako beste bi, Javier Egiluz bateria eta Patxi Antón baxua. Guk rockaren eta folkaren arteko nahasketa egiten dugu. Gitarra akustikoa, eta noizbehinka mandolina eta pedal-stylem bezalako tresnak sartzen ditugu, baina, funtsean, rock talde bat gara. Batzuetan gure musika countryaren antzekoa dela esaten digute. Colmek egiten ditu hitzak, denak ingelesez. Nahiko poetikoa da eta bere puntu filosofikoa ere badu. Ez da erraza ulertzeko. Colmek izugarri lan handia egiten du, baina gero jendeak ez daki zer esaten ari garen eta horrek komunikazioa mozten du neurri batean.\nGeratzen zaidan denbora libre apurrean taldearekin musika egitea atsegin dut. Gero kontzertuak, diskoak… datoz, baina nik nahi dudana da taldearekin elkartu, jo eta sortu. Hona etorri nintzenean beste talde bat egin genuen. Hiru irlandar, Galesko bat eta hemengo bat, iturgina zena: Cuatro guiris y un fontanero izena jarri genion. Oso bestelako garaiak ziren giroari dagokionez. Orduan jendea kontzertuetara joaten zen eta giro polita zegoen. Guk, adibidez, ez dakit zergatik, izugarrizko harreman ona egin genuen Leitzako herriarekin. Orain hori dena oso zaila da, hasteko zuzenerako ongi prestatuak dauden tokiak oso bakanak direlako. Areto handiez harago oso toki apropos gutxi dago. Giroa ere nabarmen erori da urte hauetan: jende gutxi joaten da kontzertuetara, eta beste modu batez ateratzen da jendea. Etorri nintzenean Iruñeko alde zaharrean beti zeuden lagun koadrilak, edozein astegunetan. Orain basamortua da. Asteburuan, aldiz, dena masifikatuta dago. Kalean egoteko zegoen ohitura hori galtzen ari da.\nZu Dublingoa zara.\nDublingoa, hiriburuko semea. Irlandan daude dublindarrak batetik, eta gainerakoak bestetik.\nZer alde dago batzuen eta besteen artean?\nAlde handia dago, batez ere hiriburukoak ez direnen ikuspuntutik begiratuta. Mespretxu pixka batez diote hori. Ez dakit zergatik ote den. Nik nire jarreran ez dut deus berezirik ikusten. Doinua bai, baina Belfast, Derry eta beste eskualdeek ere haien doinu propioa dute. Dublin hirian bertan bada beste bereizketa sakon bat: Liffey ibaiak muga ikusezina marrazten du iparraldeko langile auzoen eta hegoaldeko dirudunen artean. Dena den, sakonduz gero berehala ikusten da denetik dagoela alde bietan. Bereizketa hori dela-eta maiz egiten dira txisteak: “Nola esaten zaio bi solairutako etxe polit batean bizi den Dublin iparraldeko bati? Lapurra”. Ni hegoaldekoa naiz, baina aldi berean, langile auzo batekoa. Jaio nintzen tokia garai batean herri txiki bat zen, orain hiriak jan du. Aita hango baserri batekoa zen. Duela 40-50 urte Dublingo erdigunea hustu zuten oso utzia eta gainbeheran zegoelako. Horretarako bertako jende pobre eta marjinatua handik aterarazi eta inguruan eraikitako auzo berri batzuetan barreiatu zituzten. Oso modu traketsean egin zuten.\n20 bat urte nituela haurrentzako arropa fabrika batean egiten nuen lan. Orduan ingelesa ikastera joandako hemengo talde bat ezagutu nuen. Iruñekoak, Zarauzkoak… Euskaldunak. Pubetan ibiltzen ginen, adiskidetu, gustatu eta gero hona etorri nintzen.\nHaietako neska batekin.\nHorrela esanda egun batetik bestera erabaki zenuela dirudi...\nEta hala izan zen. Hori ulertzeko jakin behar da Irlandan badagoela kanpora joateko tradizioa. Ez dugu bitan pentsatzen. Emigrazioa oso errotua dago. Hemen ez, beste garai batzuetan bai, baina orain hemen ez. Gosete handia izan zen Irlandan 1845etik 1849ra eta, horren ondorioz, 8 milioi biztanletarik, milioi bat pertsona hil eta beste milioi eta erdiak kanpora joan behar izan zuen. Miseria besterik ez zen eta jendeak bizimodua bilatu beharra zuen. Horrek ez du etenik izan eta oraingo krisi ekonomikoarekin areagotu egin da. Esaten dute gaur egun astero 1.000 pertsonek alde egiten dutela Irlandatik. Australia eta Kanada dira orain emigrante horietako askoren jomugak. Baina jendeak, oro har, ateratzeko ohitura du, urtebeterako edo denbora gutxitarako bada ere. Gure koadrilan hamabi ginen eta Irlandan bi besterik ez ziren gelditu. Bat Greziara, beste bat Alemaniara, bi Estatu Batuetara, Australiara…\nBeraz neska euskaldun harekin nenbilela, esan zidanean nazkatuta zegoela eta Euskal Herrira itzuli nahi zuela, nik berehala esan nion “zurekin noa”, eta etorri egin ginen.\nNola hartu zuten zure etxean?\nOngi. Ez zuten festa bat egin, baina arazorik ere ez zen egon. Nire aitaren lagun batek esan zuen hiru astetan bueltan egonen nintzela. Baina hiru aste ez, hiru urte egon nintzen Irlandara joan gabe. Ez nuen batere plan zehatzik. Etorri eta geratu egin nintzen.\nZer tankera hartu zenion Euskal Herriari lehen begi kolpean?\nFlipatu nuen. Pentsa: 21 urterekin, uda bukaera, eguzkia, jaiak nonahi… Nire laguna Zarauzkoa zen, eta hango hondartza… Ikaragarria! Geroxeago alde ilunak ere ikusi ditut.\nKlaustrofobiko samarra dela. Hau oso txikia da.\nTokia ala gizartea?\nEta euskara ikastearena nola izan zen?\nUrtebete eskas neramala hasi nintzen ikasten. Hori da nik hemen egin dudan gauzarik garrantzitsuena, emaztea ezagutu eta seme-alabak izateaz gain, noski. AEKn ikasi nuen, “sektan”, kar, kar. Gogoan dut urte batean AEK-k egin zuen kanpainaren kartela: bazen baserri bateko atea, erdi irekia, etxe barrenetik ikusita, eta ateaz bestaldean zer nolako mundua zabaltzen zen antzematen zen. Halako zerbait izan da niretzat euskara ikastea: jende pila ezagutzea, lagunak egitea, integratzea… Baina horretarako atea ireki egin behar da, afixa horretan bezala.\nOrain zu irakasle. Ingelesa irakasten duzu. Hori izan da hemen beti zure lanbidea?\nBai, kenduta uda batez lanean aritu nintzela hemengo lantegi batean Bartzelona futbol kluberako kamisetak egiten. Zailena zen Goikoetxearen izena bizkarrean jartzea, oso luzea zelako. Itzulpenak ere egiten ditut, baina gehienbat klaseak ematen ditut. Orain arte akademietan eta azken hamar urteotan CNAI-n (auto-irakaskuntza zentro publikoan) aritu naiz. Berriki, gure akademia propioa zabaldu dugu.\nAzken bolada honetan, ingelesa irakaskuntzan gai polemikoa da Nafarroan. Zer uste duzu horretaz?\nEz da berez polemikoa, baina polemiko bihurtu dute. Ingelesaren irakaskuntza tinko bultzatu nahi bada, plangintza zorrotza eta landua behar da eta hemen ez da halakorik. Hemen interes politikoek eta euskararen aurka jo nahiak dute lehentasuna. Gauza asko egiten ari direla erakutsi nahi dute baina baliabideak jarri behar dira horretarako. Gero, gainera, kalean jendea hizkuntzen alde dagoela ikusten duzu. Txarrena da gizarteari esatea ingelesaren eta euskararen artean aukeratu behar duela.\nEta helduok zer moduz? Jende asko lotsatzen da bere ingelesa txarra delakoan eta ez dute hitz egin nahi izaten.\nBai, horrela da, baina aldatzen ari da. Badago konfiantza falta handia. Bitxia da, baina nik behintzat nabari dut Gipuzkoan hobeki egiten dutela ingelesez. Agian itsasoaren aldamenean daudelako. Ez dakit zergatik baina irudipen hori dut.\nIrlanda eta Euskal Herriaren arteko nolabaiteko lotura mitifikaturik badela esan daiteke. Zuk ere hori sumatzen duzu?\nBai, batez ere hemendik ikusita. Halere Irlanda Iparraldearekin, Belfastekin komunikazio gehiago dago Dublin edo hegoaldearekin baino, gertatu den guztiarengatik: nazio borroka, hizkuntzaren egoera… Gazte garaian, etorri berritan, banuen lagun bat Ingalaterrakoa zena eta familia galestarra zuena. Nazkatuta zegoen jende guztia niri hurbiltzen zitzaidalako irlandarra nintzelako eta berari kasurik ez. Orduan hasi zen esaten bera galestarra zela eta askoz ere hobeki hartzen zuten.\nIzateko moduan, bada antzekotasunik?\nAditzen dudanean hemen jendea itxia dela, hotza, beti koadrilatan ibiltzen dela… Nire ustez hori ez da egia. Beste aldarte bat ikusi dut hemen, baina horretarako zuk ere saiatu behar duzu komunikazioa lantzen. Orain berriki aurkeztu duten ikerketa genetiko batek dio jatorrizko benetako irlandarrek hemendik joandako euskaldunak dituztela arbaso. Genetikoki bada zerbait hor.\nEgia esan itxuragatik hemengoa izan zintezke.\nHorren inguruan proba bat egin zuten Irlandako telebista batean: Bermeora joan ziren, han irudiak grabatu, tabernetako giroa, jendea kantuan… Irlandara itzuli eta irudi horiek Irlandako bihotzeko irlandar peto-peto batzuei erakutsi zizkieten. Horiek ikustean berehala hasi ziren esaten: “Hara! Horrek nire lehengusu baten antza du!”. Eta era horretakoak. Bitxia da. Irlandarrok benetako euskaldunak gara! Kar, kar. Egia esan, egoera soziopolitikoaz gain badira ere beste parekotasun batzuk: Irlanda tradizionala eta katolikoa da, familia garrantzitsua da hemen bezala, jaizaleak gara biok… Orain zaila egiten zait honetaz hitz egitea, bizitza erdia hemen eman dudalako. Lagunak maiz etortzen dira hona. Eta hasieran nik izan nuen sentsazio bera izaten dute: trago batzuk hartzera atera goizaldeko ordu bietan eta goizeko zortzietan etxera itzuli. Hori han ez da ikusten. Dena den, desberdintasun handiena eguraldia da.\nEta Irlandako egoera nola ikusten duzu gaur egun?\nOso gogorra. Aita eta familia osoa han daukat. Bi anaia ni baino gazteagoak ditut, biak eraikuntzan aritu dira lanean eta orain lanik ez. Hemen bezala boom bat izan zen eta gero horrek denak eztanda egin zuen.\nEta borroka armatua gainditua dago?\nNik ez dut hori zuzenean bizi Dublinen, gertutik jarraitu bai, baina ez Irlanda Iparraldean bezala. Telebistan ikusten genuen, eta noiz edo noiz lehergailu batek eztanda egin du Dublinen… Borroka latz-latza izan da. Belfast eta Derryko nire lagunek diote zauria ixten ari dela. Han bi komunitate oso desberdin bizi dira elkarrekin. Arazoa konpondu behar da, baina denbora behar da.\nGaelikoa nola dago?\nToki gutxi-gutxi batzuetan mantentzen da bizirik, mendebaldeko bizpahiru tokitan eta hegoaldeko eremu murritz batean. Dublinen kalean entzutea ez da normala. Orain indartzen ari da pixka batean hezkuntzaren bidez bultzatzeko mugimendua sortu delako. Eta horrekin batera immigrazioak ere eragina izan du: immigranteekin ez nahasteko bertako batzuk eskola hauetara joaten dira.\nAskotan joaten zara Irlandara?\nUrtean bitan, normalean eguberritan eta udan, baina mundu birtual moduko batean bezala bizi naiz orain: etxean Irlandako irratia entzuten dut, hango telebista ikusi, hango prentsa irakurri, Skyperen bitartez aitarekin egunero hitz egin, Facebooken bidez lagunekin solasean maiz... Orain jada, kasik ez dakit non bizi naizen.\nHara joateko asmorik?\nEz dut ikusten orain neure burua han bizitzen eta asko kostatu zait hori neure buruari aitortzea. Ezin da ezer ziurtatu baina hala uste dut nik.\nStephen Moran, txikitatik “Smiley” lagunentzat, Dublinen jaio zen 1968ko abenduaren 26an. Duela hogeita bi urte Euskal Herrira etorri zen, bihotzak ekarrita. Euskara ikasi eta hemen laketu zen. Musikaria da, gitarra jotzen du Hoey & The Mussels taldean eta grabatu berria dute hirugarren diskoa. Euskalerria Irratiko kolaboratzailea da, country eta folk musikaz hala nola musikariez hitz egiten mikrofonoaren aurrean. Bi umeren aita da eta biei izen irlandar politak eman dizkiete: mutikoari Fionn, Irlandako mitologiako heroi handia, eta neskari Alannah, gaelikoz ene maitea edo ene umetxoa.\n“Hemen bada komunitate elebidun handia. Aitari, adibidez, hori oso berezia egiten zaio. Gure haur nagusiak nirekin ingelesez egiten du, eta besteekin euskaraz eta gaztelaniaz. Hori errealitate bat da hemen, baina nire aitarentzat ikaragarria da eta pentsatzen du bere biloba jenio bat dela hiru hizkuntza dakizkielako”.\nFaltan eta soberan\n“Jendea falta da. Hemen egon beharko luketenak eta ez daudenak. Benetako bakea, ez soilik konfliktoari begira, oro har, gizartean. Elkarrekin bizitzeko borondatea. Soberan: intransigentzia. Hemen bada apartheid linguistikoa eta hori soberan dago. Iruñeko Euskalerria Irratiarekin egiten ari direna, adibidez, bazterketa gogor hori, soberan dago. Politikatik bizi direnak eta hori betirako diru-iturri bihurtu nahi dutenak ere soberan daude”.